«Улар бир марта ўлса, биз 10 марта ўлдик». Зангиотада коронавирусга қарши курашаётган шифокорларнинг йўқотган беморлари, қийинчиликлари ва кечинмалари ҳақида - Daryo\n07:28, 11.05.2021 89271\nКоронавирус пандемияси бошланганига бир йилдан ортиқ вақт бўлди, аммо унинг якуни кўринаётгани йўқ. Сўнгги пайтларда бутун жаҳонда бўлгани каби Ўзбекистонда ҳам вирус юқтириб олганлар сони ошиб бормоқда. COVID-19’га қарши курашда энг катта юк шифокорлар зиммасига тушади.\n«Дарё» мухбирлари Зангиота туманидаги 2-сон юқумли касалликлар шифохонасида бўлиб, коронавирусга қарши курашаётган шифокорлар билан вирусга қарши кураш, касаллик билан боғлиқ аввалги ва ҳозирги вазият фарқи, йўқотган беморлари, ҳамкасблари ҳамда уларнинг кечинмалари ҳақида суҳбат уюштирди.\nБарно Мусаева, 50 ёшда. Педиатрия бўлими бошлиғи\nЗангиотадаги 2-сон юқумли касалликлар шифохонаси педиатрия бўлими бошлиғи Барно Мусаева.\nУрушга ҳеч кимни сўраб жўнатишмайди\nБу ерга келишим жуда қизиқ бўлган. 2020 йил 10 август куни ишда ўтирганимда телефон қилиб, «Зангиота-2 га болалар тушибди. Ходимлар қийналаётган экан, коронавирусни ўтказган педиатрни тезда юборинглар» деб қолишди.\n22 июлда вируснинг ўрта оғир формасини ўтказгандим. Ўша пайт мен бўлиб ўтдим, дедим. Раҳбаримиз унда ҳозироқ нарсаларингизни йиғиштиринг, «Зангиота»га ишлагани кетасиз, деб айтганларида шокка тушиб қолдим.\nТўғри, иш мобайнида коронавирус билан таниш эдик. Республика шошилинч тиббий ёрдам илмий марказининг қабул бўлимида ишлаганим учун ўқитилгандик. Қолаверса, беморларни ўзимиз қабул қилардик. Бевосита контактда бўлганимиз учун махсус формаларни кийиб ишлардик. Лекин ковид-марказда ишлайман деган фикр сира хаёлимга келмаганди.\nБиринчи бўлиб турмуш ўртоғимга телефон қилиб айтдим. Хўжайиним «Майли, керак экансиз боринг, бу ҳам битта уруш. Урушга ҳеч кимни сўраб жўнатишмаган» дедилар. Оиламизда барча олий маълумотли бўлгани учун ҳеч ким қаршилик билдирмади.\nУ пайтда ҳозиргидек қатнаб ишлаш йўқ эди. 10 августда келган бўлсам, 10 сентябргача қолдик. Ҳатто уйдагилар келганда ҳам кўришишга рухсат беришмасди. Телефонда гаплашардик, холос.\n5 сентябрдан уйга боришга рухсат берилди. Шундаям ҳафтада бир марта бориб келардик. Ҳозир ҳам деярли шундай. Чунки айни пайтда бемор болалар жуда кўпайиб кетган.\nКелганимда 3-4 нафар бола бор эди. Шуларга қараб, тузатиб берсангиз, кетасиз, дейишганди. Болажонлар соғайишди. Лекин орадан бир ҳафта ўтиб, яна иккита бола тушиб қолди, кейин 10-12 та бўлиб кетди.\nБир куни директоримиз Дониёр Ботирович чақириб, касал болаларимиз кўпаймоқда, энди шу ерда қолиб ишланг, деди.\nЎзим ҳам COVID-19 билан оғриган болаларни даволашга ўрганиб қолганим ва уйга қатнаб ишлашга рухсат беришгани учун рози бўлдим.\nКоронавирусга чалинган 25 кунлик чақалоқ\nАвваллари шифохонамизга 2-3 ёшдан катта болалар келар эди. Куни кеча 25 кунлик ва 2-3 ойлик чақалоқларни қабул қилдик.\nЗангиотадаги 2-сон юқумли касалликлар шифохонасида даволанаётган 25 кунлик чақалоқ.\nБиласизми, улар жудаям кичкина. Раҳмингиз келади. Ўзим ҳам коронавирус бўлганим учун болажонларнинг ҳолатини тушунаман. Суякларим увишиб, таъм сезмай, овқат едимми, кесак едимми билмаган пайтларим, суюқлик ичиб қусганларим ҳалигача эсимдан чиққани йўқ. Улар ҳам ёш жуссасига шу оғриқларни ҳис қиляпти.\nЧақалоқларнинг аҳволи ҳозир ўрта оғир даражада. Тумов белгилари, иситма, иштаҳасизлик бор. Айниқса, 25 кунлик чақалоқ бурни битиб қолгани учун эмишда қийналяпти. Бурнини тозалаб, онасини эмишига ёрдам беряпмиз. Ҳозир уларни чақалоқлар учун мўлжалланган дориларнинг суюқ шаклларини пипиткада томизиб даволаяпмиз. Кечагидан аҳволи анча яхши.\nБир неча кун олдин бўлимга 6,5 ёшли Солиҳахон деган бир ширин қизни олиб келишди. Ёлғиз ўзини олиб қолишга тўғри келди. Сабаби онаси соғлом, уйда яна укалари бор. Онани боланинг ёнига ётқизиб қўйсам, уйдаги болаларга ким қарайди?\nУйга олиб кетиб даволанг, десам, укалари билан контактда бўлади. Юқтириб қўяди. Ота-онаси билан гаплашиб, ўзини олиб қолдим. Уйдагилари билан телефонда гаплашиб турибди.\nБолалар билан ишлаганингиздан кейин ўзингиз ҳам бола бўлиб қоласиз. Улар билан бирга ўтираман, расм чизаман. Бирга мультфильм кўрамиз. Баъзида ўйинга ҳам тушиб бераман.\nЗангиотадаги 2-сон юқумли касалликлар шифохонасида даволанаётган 2 ойлик чақалоқ.\nХурсанд қиладиган жойи, болалар катталарга нисбатан тез тузаляпти. Организм ёш, курашувчанлик қобилияти яхши.\nҲеч эсимдан чиқмайди: 17 ноябрь куни 3,5 яшар қизчани оғир кома ҳолатида олиб келишган эди. Шу болачамиз жонлантириш бўлимида тўрт ой ётиб, кейин вафот этди. Бироқ ҳозир болалар ўзимизда оғирлашиб, реанимацияга ўтказилган ҳолатлар кузатилмаяпти.\nИзоҳ: «Дарё» педиатр Барно Мусаева тилга олган 3,5 ёшли қизча ҳақида маълумот олиш учун ССВ билан боғланди. ССВ матбуот хизмати раҳбари Фурқат Санаевнинг «Дарё»га маълум қилишича, қизчанинг ўлимига коронавирус сабаб бўлмаган. Қизалоқ ўпка пневмонияси билан Зангиотадаги шифохонага келтирилган, бошқа касалликлари ривожланиб, вафот этган. Янада аниқроқ маълумот олиш учун Фурқат Санаев Зангиота 2-сон юқумли касалликлар шифохонаси директори Дониёр Миразимовнинг телефон рақамини берди, бироқ директор «Дарё» мухбирларининг қўнғироқларига ва ёзган хабарларига жавоб бермади. Расмий жавоб олишга бўлган уринишлар туфайли мақола чоп этилиши бир ҳафтадан ортиқроқ муддатга чўзилиб кетди.\nВакцина олганимдан кейин 5-6 кун танамда оғриқ ҳис қилдим\n1 апрель куни Зангиота-2 шифохонаси ходимлари биринчи бўлиб эмланди. Раҳбаримиз бошчилигида ҳаммага ўрнак бўлиш мақсадида ўзимиз бориб вакцина олдик.\nХалқ орасида вакцина ҳақида кўп миш-мишлар тарқалди. Кўпчилик қўрқди. Мен умуман қўрқмадим. Чунки педиатрман. Аслида, энг кўп болалар эмланади. Агар организмда антитана ҳосил бўлса, реакция беради.\nОлганимдан сўнг 4-5 кун давомида организмимда реакция бўлди. Ҳароратим 37,5 гача кўтарилди.\nБошимда, оёғимда, бутун танамда оғриқни ҳис қилдим. Инжиқ бўлиб қолдим. Лекин ҳечам қўрқувга тушмадим. Ёшим катта бўлса ҳам, «прививка»га организмим антитана ҳосил қилди, демак ҳали қаримабман деб кулдим. Беш кундан кейин ҳаммаси ўтиб кетди.\nЮрагимизни бериб ишладик\nСентябрь ойида бўлим бошлиғи бўлдим. Ўша пайтда касаллар кўп, жонлантириш бўлимларимизда жой йўқ эди. Ўпкаси 50-60 фоиз зарарланганларни ҳам бўлимимизга ётқизиб, аппаратга улаб ишладик. Ҳақиқатан ҳам жуда оғир пайтлар эди.\nҲеч эсимдан чиқмайди, ўша куни реанимация бўлими бошлиғи коридордан зўрға юриб келаётганди. Аҳволини кўриб, қўрқиб кетдик. «Нима бўлди, Бегали Бобоқулович?» десам, у «Шундай яхши тузалиб келаётган касалим ўтиб қолди», деб йиғлаб юборди.\nЎша ерда бўлим бошлиқлари тургандик. Ҳаммамиз қўшилишиб йиғладик.\nХалқимиз орасида «Зангиота ундоқ, Зангиота бундоқ» деб гапиришса, қаттиқ хафа бўлиб кетаман. Чунки бизга осон бўлмади. Юрагимизни бериб ишладик. Улар оғирлашса, биз ҳам оғирлашдик. Улар бир марта ўлса, биз 10 марта ўлдик. Ҳар бир ўтган бемор учун йиғладик, куйдик, овқат емадик.\nОиламиздан, ҳаётимиздан кечиб, халқ учун ишладик. Тўғри, давлатимиз бизга яхши ҳақ тўлаяпти, лекин... Бир куни кичик қизим мени кўришга келди. Дарвозанинг нариги томонида кўриниб турибди, ойижон деб йиғларди.\nЭшик олдида турган Миллий гвардия ходимларига «Ойимни бир марта қучоқлай» деб ялинди, лекин улар рухсат бермади. 21 яшар қизим йиғлаб уйга қайтиб кетди. Ўз фарзандимни бир ой бағримга босолмадим. Бу она учун осонмас.\nҲамкасбларимизни йўқотган ҳолатларимиз бўлди. Ворисбек исмли курсдошим бор эди. У «Ўзэкспомарказ»даги тақсимлаш марказида ишлаган экан.\nКовид билан ишлаб отаси ҳам, онаси ҳам, ўзи ҳам раҳматли бўлди. Лекин 9 ой мобайнида шифохонамизда бундай ҳолат кузатилмади.\nҲозир ҳамма беморлар асабийлашган. Тушкунликка тушиб қолган. Вирус асабни еяпти. Агар уларнинг асабини даволамасак, дориларимиз таъсир қилмайди. Иш вақтимиз саккиз соат бўлса-да, ҳеч қайси ходим шу вақт ичида чиқиб кетолмайди. Беморга қарайди, дорисини беради.\nХалққа гапириш осон, лекин бу ерга келиб ишлаб кўриш...\nСоғайган беморларнинг ҳаммаси биздан рози бўлиб, раҳмат, барака топинглар, деб чиқиб кетади. Бироқ халқ орасида ҳар хил салбий гаплар қаердан тарқалади, тушунмайман.\nОтабек Мўминов, 38 ёшда. Клиник-диагностика лаборатория бўлими бошлиғи\nЗангиотадаги 2-сон юқумли касалликлар шифохонаси клиник-диагностика лаборатория бўлими бошлиғи Отабек Мўминов.\nБошида таъминот ва ходимлар масаласи муаммо бўлган\nШифохонага 2020 йил июль ойида келганман. «Зангиота» янги ташкил қилинган касалхона бўлгани сабабли бошида диагностика учун керакли ускуналар таъминоти муаммо бўлган. Қолаверса, бирданига касалланганлар сони ошиб, шифохонага келувчилар кўпайгани ҳисобига ходимлар масаласи 10-15 кун давомида қийнаган.\nЎша пайтлари ушбу ковид-марказда 14 кунлик иш режимида шифохонада қолиб ишлардик. Икки ҳафтадан сўнг уйга кетишга рухсат бўларди.\nОчиғини айтсам, бошида жуда қўрққанман. 4 нафар фарзандим бор. Вирус ташувчи бўлиб қолмаслик учун уйга бормаганман. Кетишга рухсат берилган пайтлари ижарага квартира олиб, ўша ерда яшардим.\nШундай қилиб, икки ой оилам, болаларим билан кўришмаганман. Фақат телефонда гаплашганмиз, холос.\nБироқ вирус мени четлаб ўтмади. Август ойида юқтириб олдим. Лекин касаллик менда енгил ўтди. Саккиз кун давомида шу ерда ётиб даволандим.\nКейинроқ карантин қоидалари юмшаб, аҳвол анча яхшиланганидан сўнг уйга борадиган бўлдим. Яқинда муассасада ишлайдиган барча ходимлар ZF-UZ-VAC 2001 вакцинасини олдик. Ҳозир уйга бемалол бориб келяпман.\nДиляйра Тошпўлатова, 31 ёшда. Эндокринолог шифокор\nЗангиотадаги 2-сон юқумли касалликлар шифохонаси эндокринологи Диляйра Тошпўлатова. Фото: «Дарё» / Мадина Нурман\nХудди қандли диабетнинг пандемияси бўлганга ўхшарди\nАсли бухороликман. Икки ўғил, бир қизим бор. Болаларим ҳали кичкина, мактабга боради. Турмуш ўртоғимнинг ўзи ҳам шу соҳа вакили бўлгани учун «Зангиота»да ишлашимга қаршилик билдирмаган. Тўғри тушуниб, мени қўллаб-қувватлаган.\n2020 йил июлдан бери Зангиота шифохонасида ишлаб келяпман.\nШу вақт мобайнида жуда кўп касалларни кўрдик. Коронавирусга чалинган касалларнинг ярмидан кўпида, деярли 70-80 фоизида қанд касаллиги кузатилди. Худди қандли диабетнинг пандемияси бўлганга ўхшади.\nҚанд касаллигидан вафот этган 3 ёшли қизалоқ\nБиз бу касалликни наслга боғлиқ, семизликка мойилларда бўлади, деймиз.\nЎзим кузатиб, ўрганиб чиққанимда қандли диабет юқоридаги факторларга боғлиқ бўлиб чиқмади. Аксинча, озғин одамларда кўп кузатилди. Худога шукр, кўп касалларимиз даволанди. Ўлим юқори бўлмади.\nБир нарсани айтиб ўтишим керак, бизда даволаниб кетган беморлар билан доимий алоқада бўлиб турдик. Маълум бир қисмида қандли диабети йўқ бўлиб кетди.\nБиламизки, «сахар» бир марта пайдо бўлганидан кейин одам умрининг охиригача қоладиган касаллик ҳисобланарди. Коронавирус туфайли келиб чиққан қандли диабет кўпчиликда йўқ бўлиб кетди. Лекин наслий мойиллиги борларда қолди.\nБиз ҳар куни ишлаймиз. Ҳатто якшанбада ҳам. Бир куннинг ўзида 64-67 та касал кўрамиз.\nОдатда бизнинг бўлимда ўрта ёшли одамлар даволанади. Энг ёши, адашмасам, 3 ёшли қизалоқ эди. «Сахар» аниқланди. Ҳатто комагача тушиб қолди. Қўшимча касалликлари ҳам ривожланиб кетиб, охир-оқибат вафот этди.\nИзоҳ: «Дарё» эндокринолог Диляйра Тошпўлатова ва педиатр Барно Мусаева тилга олган, комага тушиб вафот этган қизалоқ ҳақида маълумот олиш учун ССВ билан боғланди. ССВ матбуот хизмати раҳбари Фурқат Санаевнинг «Дарё»га маълум қилишича, икки шифокор айнан бир қиз ҳақида айтган, чунки «Зангиота-2» шифохонасида фақат бир нафар 3 ёшли қизчанинг ўлими қайд этилган. «Зангиота-1»да эса бундай ҳолат кузатилмаган. Унинг сўзларига кўра, қизчанинг ўлимига коронавирус сабаб бўлмаган, қизалоқ ўпка пневмонияси билан Зангиотадаги шифохонага келтирилган, бошқа касалликлари ривожланиб, вафот этган. Янада аниқроқ маълумот олиш учун Фурқат Санаев Зангиота 2-сон юқумли касалликлар шифохонаси директори Дониёр Миразимовнинг телефон рақамини берди, бироқ директор «Дарё» мухбирларининг қўнғироқларига ва ёзган хабарларига жавоб бермади. Расмий жавоб олишга бўлган уринишлар туфайли мақола чоп этилиши бир ҳафтадан ортиқроқ муддатга чўзилиб кетди.\nКоронавирус юқтириб олган ҳамкасбларимизнинг айримлари шу ерда даволанди, июль—август ойларида ишдан кетганлари ҳам бўлди. Бироқ иш оғирлигидан кетиб қолганлари бўлмади. Ўзим эса вирусга чалинмадим.\nМаъруфжон Салоҳиддинов, 30 ёшда. Радиология бўлими бошлиғи\nЗангиотадаги 2-сон юқумли касалликлар шифохонаси радиология бўлими бошлиғи Маъруфжон Салоҳиддинов.\nБу ерда ишлаётганимни ота-онамга айтмаганман\nТошкент тиббиёт академиясини битириб, 2018—2019 йиллари Буюк Британияда магистратурада таҳсил олганман.\nБу ерга келгунимга қадар Тошкент тиббиёт академиясида радиолог ассистент бўлиб ишлардим.\nМазкур шифохонада ишлаётганимга ҳам мана тўққиз ой бўлди. Тўғриси, бу ерга ишга келишимни ота-онамга айтмаганман. Тошкентда ўзим яшаётганим учун улар сезмаганлар ҳам. Хабарингиз бор, ўшанда вирус айни «пик»ка чиққан пайт эди. Касалликни юқтириб олишдан ҳамма қўрқарди. Ота-онамни хавотирга қўймаслик учун уларга билдирмаганман.\nАвгуст ойида коронавирусга чалиндим. Шу ернинг ўзида ётиб даволандим. Тузалганимдан кейин орадан 1-2 ой ўтиб, уйдагиларга бу ерда ишлаётганимни айтдим. Унгача уйга бормадим.\n«Зангиота»да ишлаётганим учун бир муддат уйланмай турдим. Ноябрь ойида карантин қоидалари юмшатилганидан сўнг оила қурдим.\nУ ҳали ёш эди\nИюль ойида келганимда мен билан олдин ишлаган бир ҳамкасбим бор эди. 38 ёшда эди. Бир куни қарасам йўқ. Орада 2-3 кун кўринмади. Уйга кетган бўлса керак, деб ўйладим. Ўша пайтлари мен ультратовуш текширувида ишлаб юрардим. Ичкарига кирсам, у реанимацияда ётибди. 2-3 кун оғир ҳолатда ётди, кейин вафот этди. У ҳали ёш эди.\nШифокорларнинг ҳурмати бироз бўлса-да кўтарилди\nПандемия инсонларнинг ҳаётини ўзгартирди. Бошида одамларда тиббий тушунча йўқ эди. ОАВларда чиққан турли мақолалар сабаб кўпчилик ваҳимага тушиб қолганди. Ҳаттоки шифокорлар ҳам. Бироқ ҳозир ҳаммаси ўзгарган.\nНазаримда, мана шу ўтган бир йилда одамлар соғлиғи нақадар муҳимлигини тушунди.\nБошқа тарафдан олиб қараганда, шу пайтгача шифокорларнинг ҳурмати баланд эмасди. Коронавирус сабаб жуда сезиларли даражада бўлмаса ҳам, аста-секинлик билан уларнинг қадри ошиб боряпти.\nСевара Солиҳова, 43 ёшда. Терапия бўлими бошлиғи\nЗангиотадаги 2-сон юқумли касалликлар шифохонаси терапия бўлими бошлиғи Севара Солиҳова.\nУйга фақат ухлагани борамиз\nМутахассислигим бўйича онколог-жарроҳман. Тошкент 2-тиббиёт институтини тамомлаганимдан сўнг 2007—2014 йилларда Москвада жойлашган Н.Н.Блохин номидаги онкология институтида таҳсил олганман. 2020 йил ноябрь ойидан бери 2-сонли Зангиота ихтисослаштирилган шифохонасида ишлаб келяпман.\nКовидолог сифатидаги фаолиятим ўтган йили июлда Гимнастика саройида ташкил этилган вақтинчалик COVID марказида бошланган. 6 ёшли фарзандим борлиги учун бошида ишлаш қийин бўлган. Чунки 14 кунлаб уйга келмасдан ишлардик.\nСентябрь ойида карантин чоралари юмшатилиб, уйга бориб-келишга рухсат берилганидан кейин бу ерга ишга келдим. Лекин очиғини айтсам, уйга фақат ухлагани бораман.\nАёл, она сифатида боламга вақт ажратишим керак, аммо...\nҲар куни соат 08:00 дан ишга киришамиз, 5 дақиқалик йиғинда раҳбарият билан у ёки бу масалаларни муҳокама қилиб оламиз. Кейин «қизил ҳудуд»га кириб, ҳар бир беморни шахсан ўзим кўздан кечираман: ҳолатини сўрайман, анализларини кўраман. Соат 14:00 да «қизил ҳудуд»дан чиқаман. Тушликдан сўнг «яшил ҳудуд»да ҳужжатлар билан ишлашни бошлайман.\nБўлимимизда ҳозир ўрта оғир даражадаги беморлар даволанмоқда. Ҳар бир бўлимда 80-81 та койка ўринлари бор. Бўлим раҳбари бўлганим учун бошқаларга қараганда беморлар учун масъулиятни кўпроқ ҳис этаман. Албатта, аёл ва она сифатида боламга ҳам вақт ажратишим керак. Аммо ҳозирги вазиятда ўзимизни буткул ишга бағишлашимиз зарур.\nОнколог сифатида оғир беморлар билан ҳам ишлаганман, бироқ COVID беморлари билан ишлаш бироз мушкул. Психологик жиҳатдан беморнинг кўнглига қараш лозим. Ҳар бир бемор ўзига хос. Биз уларни бошдан оёқ, барча касалликларигача билишимиз, беморга тўғри даволаш тактикасини танлашимиз зарур.\nЛекин уйга келиб, соғ-саломат кулиб турган фарзандимни кўрганимда кайфиятим ўз-ўзидан кўтарилади. Касбимни севаман, болалигимдан шу соҳада ишлашни орзу қилганман. Тўғри, оғир, аммо менга мана шундай тарзда ишлаш ёқади.\nБегали Ҳакимов. Иккинчи реанимация бўлими бошлиғи\nЗангиотадаги 2-сон юқумли касалликлар шифохонаси иккинчи реанимация бўлими бошлиғи Бегали Ҳакимов.\nМоддий эҳтиёж сабаб ишга келганман\nАсли қашқадарёликман. Аввал Республика нейрохирургия илмий текширув марказининг реанимация бўлимида ишлардим. Ўша пайтлари ковид-марказларда соҳам бўйича мутахассислар кам эди. Қолаверса, очиғини айтишим керак, шифохонада шифокорларга яхши ҳақ тўланарди. Яширишимнинг кераги йўқ, дастлаб моддий эҳтиёж сабаб ишга келганман.\n2020 йил июль ойида ишга келган бўлсам, ўшанда коронавирус нималигини, асоратларини ҳеч ким тўлиқ билмасди.\nЎша пайтларда шифохонага келган касалларнинг аксариятининг аҳволи жуда оғир, реанимацияда ўлим ҳолатлари кўп кузатиларди. Даволаш борасида аниқ йўналиш бўлмаганидан кейин таъминот масаласи ҳам муаммо эди.\nЭнг ёмони, бирданига 20-25 нафаргача оғир аҳволдаги касаллар тушиб қолган. Қай бирига биринчи ёрдам беришни билмай қийналганман.\nЭнди тузаляпти деган беморингиз, эртасига оғирлашиб қолса, нима қилишни билмай қоласиз. Аввало касал, унинг қариндошлари, раҳбарият, энг муҳими, Аллоҳнинг олдида нима деб жавоб бераман, деган саволлар қийнайди.\nБундан ташқари, ходимлар янги, кимдир яхши билади, кимдир эса йўқ. Уларни бир йўналишга солиш қийинчилик туғдирган.\nСанитарлар беморларнинг оёғигача ювади\nМазкур шифохонадаги барча ходимлар ҳар куни 8 соатдан ишлайди. Мана, саккиз ойдан бери дам олганимиз йўқ.\nИкки марта коронавирусга чалиндим. Биринчи марта энди иш бошлаган вақтим юқтирдим. Иккинчи марта октябрь ойида бўлдим. Буниси оғирроқ кечди. 30 фоизгача зарарланиш билан шифохонанинг ўзида реанимацияда ётиб даволандим.\nМенимча, ишимизда энг кўп дуо оладигани, раҳмат эшитадигани санитар ходимлар бўлса керак.\nСабаби улар беморнинг оёғини ювади, чойини дамлайди, керак бўлса, тагини ҳам тозалайди. Ҳамширалар эса «укол»ини қилади, дорисини беради. Уларсиз шифокор шифокор эмас.\nОилам менинг бу ҳаётимга кўниккан\nАввалги ҳаётим билан ҳозиргиси орасида деярли ўзгариш йўқ. Чунки ўзи азалдан «дежур»да турганман, қаттиқ ишлаганман. Учта ўғлим, аёлим ҳам менинг бу ҳаётимга кўниккан.\nОлдин шифохонада қолиб ишлардик. Ҳозир ҳам доим уйга боравермайман. Чунки касал кўп. Баъзида ўзимда ҳолсизлик, касалликка оид қандайдир симптомни сезганимда қўрқаман. Ота-онам, аёлим, болаларимга юқтириб қўймай деб, яхшиси, телефонда гаплашиб қўя қоламиз.\nҲозир эртага қаерда навбатчиликда турсам экан, деган хавотир йўқ\n20 йилдан бери шу соҳада бўлсам, аввалгидан кўра ҳозир ишга чуқурроқ киришдик деб ҳисоблайман. Биринчидан, давлатимиз томонидан шифокорларга берилаётган моддий таъминотнинг етарли бўлгани боис эртага нима қиламан, қаердан навбатчилик оламан деган ўй, хавотир йўқ. Бор вақтингизни, хаёлингизни беморни тузатишга қаратасиз.\nИккинчидан, рақобат кучайди. Ўз устида ишлайдиган яхши шифокор ҳаммага керак бўлишини ҳис қилдик. Янада кўпроқ изланишни бошладик.\nРеанимацияда ҳаммани тирик сақлаб қолишнинг иложи йўқ\nБир марта 65 ёшлардаги ўпкасининг 90 фоизи зарарланган бемор келган. Мутахассислар компьютер томографиясини кўриб, буёғини вақт кўрсатади дейишган. Лекин ана шу бемор ҳам тузалиб, ўз оёғи билан чиқиб кетди. Орада яна икки марта биздан хабар ҳам олиб кетди.\nФаолиятим давомида реанимацияда 9 кунлик чақалоқдан тортиб 92 ёшли беморгача даволадик.\nБироқ, тўғрисини айтиш керак, реанимация шароитида ҳаммани тирик сақлаб қолиб бўлмайди. Ўта оғир аҳволда келган беморларимизнинг ҳар тўрттасидан бирини сақлаб қололганимиз ҳам катта гап.\nКоронавирус юрак хуружидан ҳам хавфли\nКўпчилик юртдошларимиз бееътибор бўляпти. Бу касаллик оддий грипп эмас, ҳатто юрак хуружидан ҳам оғирроқ ҳолат. Бу касалликни менсимасангиз, у сизни ёшмисиз, қаримисиз, аяб ўтирмайди. Кимдир иммунитетим кучли ёки пулим бор, даволаниб оламан деб бефарқ бўлади. Йўқ, ундай эмас. Биринчи тўлқинда қариялар бўлганди. Ҳозир эса иммунитети бақувват ёшларда кузатиляпти. Агар оғир турини юқтирсангиз, на пулингиз, на ёшлигингиз аҳамиятли.\nҲатто энг ривожланган мамлакатлар — Германияда ҳам, Исроилда ҳам одамлар ўлиб кетяпти. Шу жумладан, Ўзбекистонда ҳам.\nҚўшимча касалликлари бор юртдошларимиз доимо ўзларини текшириб юришсин, эҳтиёт бўлишсин. Ҳозир ҳазиллашиб ўтирадиган пайт эмас.\nСуҳбатлашди: Хонзодабегим Аъзамова ва Мадина Нурман\n20:27, 08.10.2021 141647\n18:12, 28.09.2021 77683\n00:31, 26.10.2021 843\n23:54 Бугун 2846\n23:45 Бугун 2060\n23:29 Бугун 2036\n10:17, 24.10.2021 75580\n16:16 Бугун 52438


ОҚҚАНОТ – ЛИМОНГА ЭНГ КЎП ЗАРАР ЕТКАЗАДИГАН ҲАШАРОТ\nОққанот зараркунандаси 300 дан ортиқ ўсимликларда кўпайиб, уларга зарар етказади. Энг кўп зарар етказадиган ўсимликлари лимон, бодринг, помидор, бақлажон, петрушка ва селдерей ҳисобланади.\nОққанот билан зарарланган ўсимликлар баргларида очиқ рангдаги майда доғлар кузатилади. Ўсимлик баргларини силкитганда жуда кўп миқдорда оққанотлар тўдаси учиб кетганини кузатиш мумкин. Оққанот личинкаларини барг остида кўриш жудаям мушкул, чунки улар жуда майда ҳажмда, очиқ рангда бўлади.\nОққанот билан зарарланган ўсимликлар барглари сарғайиб қолади ва кейин тўкилиб кетади. Айрим ҳолларда ўсимлик қуриб қолади. Ушбу ҳашарот фақат ўсимликнинг ҳужайра ширасини сўриш билан чекланмай, ҳар хил вирусли, бактерияли ҳамда замбуруғли касалликлар ташувчиси ҳам ҳисобланади.\nАгарда оққанотга қарши ўз вақтида кураш олиб борилмаса, ҳосилдорликка жуда катта зарар етказади.\nАсосан кимёвий усулда курашилиб, бунда 10 л. сувга Энтолучо 20% -10 г, Энтоспилан 20% - 15 г., Агрофос экстра 60% - 4 г., Далатэ плюс 10% - 5 г. меъёрларда ишлов берилади. Бу препаратлар Вл-77 (10-20 г) стимулятори билан биргаликда қўлланилса, самараси бир неча марта ортади. Бундан ташқари, рухсат этилган кимёвий препаратлардан фойдаланиш ҳам яхши самара беради.\nНаманган вилояти ўсимликлар карантини Давлат инспекцияси инспектори.


Қайси ҳудудларда электр таъминоти тикланди? – Газета.uz\nЭнергетика вазирлиги ҳудудларда электр таъминотини тиклаш билан боғлиқ вазият ҳақида маълумот берди. Тошкентнинг айрим туманларида ҳамон электр энергияси қисман йўқ. Қашқадарё эса бутунлай электрсиз қолган.\nLotinchada На русском языке 25 январ 2022, 21:06 Жамият\nЭнергетика вазирлиги сешанба куни соат 19:30 ҳолатига кўра Ўзбекистонда электр таъминотининг тикланиши билан боғлиқ вазият ҳақида маълумот берди. Соат 11:00 да мамлакатда электр энергияси оммавий равишда ўчирилган эди.\n1. Қоракалпоғистон Республикаси — электр таъминоти тўлиқ тикланган;\n2. Андижон вилояти — Андижон шаҳар 35%, Хонабод 100%, мавжуд, асосий тиббиёт муассасалари электр таъминотига уланган;\n3. Бухоро вилояти — Олот, Қоракўл, Қоровулбозор ва Пешку туманларида тўлиқ, Вобкент туманида 20%, Ромитан туманида эса 40% электр таъминоти тикланди;\n4. Жиззах вилояти — ҳозирча вилоятнинг 10−15 фоизи электр таъминоти билан таъминланди;\n5. Қашқадарё вилояти — тўлиқ электр таъминотидан узилган, тиклаш-созлаш ишлари олиб борилмоқда;\n6. Навоий вилояти — Навоий шаҳрида 60%, Кармана туманида 55%, Навбаҳор туманида 40%, Конимех туманида 35% ва Нурота туманида 70% истеъмолчиларда электр таъминоти тикланди;\n7. Наманган вилояти — ҳозирча қисман тиббиёт муассасалари ҳамда сув таъминоти корхоналари электр таъминотига уланган;\n8. Самарқанд вилояти — Самарқанд шаҳрида 45%, Самарканд тумани 15%, Пахтачи туманида 100%, Каттақўрғон тумани ва Каттақўрғон шаҳри 8%, Нарпай ва Пастдарғом тумани 30% электр таъминоти мавжуд;\n9. Сурхондарё вилояти — Денов, Сариосиё, Узун туманлари ва Денов шаҳри 100% электр таъминоти мавжуд. Олтинсойда 70% истеъмолчилар тармоққа уланди;\n10. Сирдарё вилояти — Гулистон шаҳри 60%, Янгиер 60%, Ширин шаҳри 100%, Боёвут 30%, Сайхунобод тумани 20%, Гулистон тумани 20%, Мирзаобод тумани 10%, Ховос тумани 50% электр тармоғига уланди;\n11. Тошкент вилояти — Олмалиқ шаҳар 70%, Ангрен шаҳар 50%, Чирчиқ 70%, Оҳангарон шаҳар 100%, Бўка тумани 40%, Бўстонлик 90%, Қибрай 70%, Оҳангарон тумани 80%, Паркент 100%, Тошкент тум ани 60%, Юқори Чирчиқ тумани 60% истеъмолчилар тармоққа уланди;\n12. Фарғона вилояти — Фарғона шаҳри 50%, Қўқон шаҳри 5%, Учкўприк тумани 40%, Ўзбекистон тумани 20%, Фарғона тумани 10%, Данғара тумани 40%, Сўҳ тумани 100%, қолган ҳудудларда асосий тиббиёт муассасалари электр таъминотига уланган;\n13. Хоразм вилояти — электр таъминоти тўлиқ тикланган;\n14. Тошкент шаҳри — Мирзо Улуғбек 100%, Юнусобод 50%, Шайхонтоҳур 10%, Олмазор 20%, Яккасарой 10%, Яшнобод 50%, Миробод 40% ва Сирғали туманида 10% истеъмолчилар тармоққа уланди.\n25 январ, 21:11\nХамма тенг болса нега Мирзо улугбек туманида 100% фоиз


Google Play'да дастурлар ва ўйинларнинг тест версияларини ўрнатиш имконияти пайдо бўлди\n18:35 / 02.07.2016\nКўплаб ишлаб чиқарувчилар ўз иловаларини синаш учун аввал дастлабки версияларни чиқаришади. Тест синови иштирокчилари энг янги функцияларга кириш имконини биринчи бўлиб қўлга киритишади. Бета-версияларнинг бонуси уларнинг бепуллигидадир.\nИлгари Android учун бета-версияларни топиш қийин эди. Бунинг учун "Google+"да ишлаб чиқарувчининг саҳифасини излаб топиш, махсус ҳавола бўйича ўтиш, сўнгра тест версияга илова янгиланишини кутиш талаб қилинар эди. Энди эса тест синовига қўшилиш учун зарур бўлган барча нарсалар Google Play'нинг иловалар каталогида мавжуд.\nЭнг аввало Google Play'нинг бош экранида янги "Бета-версия синови" бўлимининг пайдо бўлганини эътироф этиш лозим. Номидан маълумки, ундан хали ишлаб чиқаришда бўлган, лекин дастлабки версия сифатида юклаб олиш мумкин бўлган илова ва ўйинлар ўрин олган.\nАгар сиз бу бўлимдан бирорта дастурни юклаб олсангиз, у ҳолда унинг иконаси "Менинг иловаларим ва ўйинлар" экранида пайдо бўлади. Бу ерда шу каби элементлар учун "Бета-версиялар" деб номланган махсус бўлим мавжуд.\nХўш, агар бета сизга ёқмаса ва сиз барқарор янгиланиш каналига қайтишга қарор қилсангиз, қандай йўл тутиш мумкин?\nБунинг йўли жуда осон. Ушбу дастурнинг Google Play'даги карточкасини очинг ва энг қуйи қисмига тушинг. Бу ерда сиз тест синови иштирокчиси эканлигингиз ҳақидаги хабарни ҳамда бундан воз кечиш мумкин бўлган тугмани кўрасиз.\nGoogle Play'да бета-синовлар учун функцияларнинг яратилиши ҳаммага ҳам қизиқ эмас, албатта, бу қизиқувчан ва сабрсиз инсонлар учун айни муддаодир. Сиз ҳам шундай инсонлар қаторига кирасизми? Унда бу айнан сиз учун!


"Тошкент-Харков" поездида носфуруш проводник ушланди\n08 май 2021, Тошкент вақти: 15:54\nРоссия, Украина ва бошқа мамлакатларда меҳнат қилаётган ўзбекистонликлар орасида носвой "ходовой" товар ҳисобланади.\nУкраина шарқидаги Харков шаҳар ҳуқуқ-тартибот идоралари Ўзбекистон фуқаросидан 40 килограммдан ортиқ нос мусодара қилди.\nУкраина Давлат Чегара хизматининг Шарқий минтақавий бошқармаси Озодликка берган маълумотга кўра, 12 ноябр куни соат кечаси 03:20 ларда 395 рақамли “Тошкент-Харков” поездида ўтказилган чегара назорати давомида вагон проводниги бўлган Ўзбекистон фуқаросидан 42 килограмм носвой топилган.\n- Харков йўнилишида кетаётган поездда чегара ва божхона хизматлари биргаликда биргаликда ўтказган текширув давомида Ўзбекистон фуқаросига қарашли оқ қоп аниқланди. 1970 йилда туғилган ўзбекистонлик проводникдан божхона хизмати ходимлари 42 кило нос мусодара қилди, дейди Украина Давлат Чегара хизмати расмий вакиласи Ольга Перекрест.\nАниқланишича, оқ қопдаги пластик бутилкаларга жойлаштирилган, 26 минг гривна (3170 АҚШ доллари)га лойиқ тамаки махсулотини вагон проводниги Украинада ўз ҳамюртлари орасида пуллашга олиб кетаётган бўлган.\nУкраина чегара хизмати ходимасининг сўзларига кўра, носвой мусодара қилинган ва “Купянск” божхона бўлими ходимларига топширилган.\nТошкент-Харков поездида проводник носфуруш ушланди\nОльга Перекрест “Тошкент-Харков” йўналишида нос махсулотларининг мусодара қилиниши одатий ҳолга айланиб қолганини маълум қилди. Масалан, ўтган йилнинг 17 октябрида айнан шу поездда Украинага ноқонуний равишда олиб кирилаётган 300 килограмм носвой мусодара қилинган; шу йилнинг 5 ноябрида эса уч нафар ўзбекистонликдан жами 60 килограмм нос топилган ва тегишли маъмурий протокол тузилган.


Барқарор тараққиёт ва фаровон истиқбол йўлида\n16:41 / 21.06.2016\nЎзбекистон Республикасининг Шанхай ҳамкорлик ташкилотига раислиги жаҳон оммавий ахборот воситаларининг диққат марказида турибди. Таҳлилчилар, ШҲТ ташкил топганининг ўн беш йиллигида ўтказиладиган Тошкент саммити йилнинг марказий сиёсий воқеаси бўлибгина қолмай, ташкилот тарихида янги саҳифа очишини таъкидлашмоқда.\n23-24 июнь кунлари Тошкентда Шанхай Ҳамкорлик Ташкилотининг навбатдаги саммити бўлиб ўтади. ШҲТ Давлат раҳбарлари кенгаши мажлисида Қозоғистон Республикаси президенти Нурсултон Назарбоев, Хитой Халқ Республикаси раиси Си Цзиньпин, Қирғизистон Республикаси президенти Алмазбек Атамбаев, Россия Федерацияси президенти Владимир Путин, Тожикистон Республикаси президенти Эмомали Раҳмон иштирок этиши расман тасдиқланди.\nШҲТ саммитида халқаро ҳамкор ташкилотлар раҳбарлари – Бирлашган Миллатлар Ташкилоти бош котиби ўринбосари Жефри Фелтман, Мустақил Давлатлар Ҳамдўстлиги Ижроия қўмитаси раиси – Ижрочи котиб Сергей Лебедев, Коллектив хавфсизлик шартномаси ташкилоти бош котиби Николай Бордюжа, АСЕАН Бош котиби Ле Лионг Минь, Осиёда ҳамкорлик ва ишонч чоралари бўйича кенгашнинг ижрочи директори Гун Цзяньвэй ҳам иштирок этади.\nТадбирда иштирок этиш учун Тошкентга ШҲТга аъзо давлатлар, халқаро ташкилотлар, шунингдек, чет эл оммавий ахборот воситаларининг қарийб 1000 вакили ташриф буюради.\nШҲТнинг Тошкент саммити минтақавий ва глобал масалаларни муҳокама қилар экан, ташкилотнинг янги йўналишини белгилаб олади. Бу ҳақда ташкилот бош котиби Рашид Алимов баёнот берди.\n“Биз йилнинг энг муҳим ҳодисаси - Тошкент саммитини ўтказишни ўз олдимизга мақсад қилиб қўйдик. Бу юбилей саммити, шу сабабли катта энергия билан унга тайёргарлик кўрмоқдамиз. Ҳар қандай юбилейда бўлгани каби қўлга киритилган ютуқларимизни таҳлил қиламиз ва келажак ишларимизни белгилаб оламиз”, деди бош котиб.\nУнинг айтишича, таъсисчи давлатларнинг раҳбарлари Ўзбекистон пойтахтида тўпланиб, халқаро ва минтақа кун тартибида турган муҳим масалаларни муҳокама қилишади.\nБу йил ўзининг 15 йиллигини нишонлаётган ШҲТ жаҳон аҳолисининг 44 фоизи (3,17 миллиард киши) истиқомат қиладиган 18та (олтита аъзо, олтита кузатувчи ва олтита мулоқот бўйича ҳамкор) давлатни ўзаро бирлаштиради. Айни дамда Қозоғистон, Қирғизистон, Хитой, Россия, Тожикистон ва Ўзбекистон ташкилотнинг тўлақонли аъзоси бўлса, Афғонистон, Беларусь, Ҳиндистон, Эрон, Мўғулистон ва Покистон кузатувчи давлат мақомига эга. Мулоқот бўйича ҳамкор давлатлар қаторида Озарбайжон, Арманистон, Камбожа, Непал, Туркия, Шри-Ланка бор.\n2001 йилнинг 14-15 июнь кунларида Ўзбекистон, Қозоғистон, Қирғизистон, Тожикистон, Россия ва Хитой раҳбарлари Шанхай шаҳрида бўлиб ўтган саммитида янги ташкилот тузилгани борасида баёнот берганди. Шу тариқа, жаҳон сиёсий харитасида янги бирлашма - Шанхай Ҳамкорлик Ташкилоти пайдо бўлди. Ташкилотнинг муассиси ва тенг ҳуқуқли қатнашчиси бўлмиш Ўзбекистоннинг ШҲТда иштироки мазкур ташкилотни мустаҳкамлаш билан бирга, минтақавий муаммолар ечимини тугал ва самарали бўлишини таъминлади.\nШҲТнинг Ўзбекистон манфаатлари билан ҳамоҳанг жиҳати бор. “Учта ёвуз куч”- халқаро терроризм, диний экстремизм ва айирмачилик, шунингдек гиёҳванд моддалар ноқонуний савдоси ва уюшган жиноятчиликка қарши кураш фаолиятида Ўзбекистоннинг ШҲТга аъзо мамлакатлар билан мавқеи деярли бир хил. 15 йиллик фаолияти давомида ШҲТ кўп қутбли дунёнинг тан олинган ташкилотига айланди. ШҲТ жаҳондаги кучли ташкилотлардан бири сифатида эътироф этилади.\nБугун тўла ишонч билан айтиш мумкинки, 15 йил аввал ташкилот асосчилари бўлмиш олтита давлат раҳбарлари жаҳон ҳамжамиятига давлатлараро муносабатларнинг “Шанхай руҳи” акс этган янги моделини тақдим этди. “Шанхай руҳи” деганда ўзаро ишонч, тенглик, маслаҳатлашувлар, хилма-хил маданият ва цивилизацияларни ҳурмат қилиш, тараққиётга биргаликда интилиш тушунилади. Айни мана шу ноёб тажриба олтита давлат ўртасидаги ҳамкорликда қўлга киритилган муҳим қадрият сифатида тан олинади. “Шанхай руҳи” замонавий халқаро ҳамкорлик назариясини ҳаётга тўла татбиқ этаётгани билан ҳам аҳамиятлидир.\n“Аъзо давлат раҳбарларининг биргаликдаги саъй-ҳаракатлари туфайли ташкилот мураккаб тараққиёт йўлини босиб ўтди. Ташкилотимиз замонавий халқаро муносабатлар архитектурасида муносиб ўринни эгаллади. ШҲТ илк даврарданоқ сайёрамизда тинчлик ва барқарорликни қадрловчи бўлган ҳамма-ҳамма билан кенг қамровли ҳамкорликка интилиб келмоқда” деди Рашид Алимов.\nШу давр мабойнида ШҲТ минтақада тинчлик, барқарорлик ўрнатилиши ва хавфсизлик таъминланиши йўлида фаол ҳаракат қилди. Жаҳон иқтисодиётига муносиб ҳиссасини қўшди. Маданият ва цивилизациялар ўртасидаги мулоқотнинг кенгайишига хизмат қилди.\nШҲТ собиқ бош котиби Дмитрий Мезенцевнинг айтишича, ШҲТ фаолият кўрсатиб келаётган 15 йил мобайнида Ўзбекистон учинчи маротаба ушбу ташкилотга раислик қилишдек юксак масъулиятни ўз зиммасига олди.\n“Мамлакатингиз раислиги бирлашмамизнинг юбилейига, муҳим ҳамда масъулиятли даврига тўғри келдики, бу тизим фаолияти якунларини сарҳисоб қилиш имконини беради. Биз Ўзбекистон раислиги йилларида илгари сурилган ва ҳаётга татбиқ этилган ташаббусларни яхши эслаймиз. Айнан Ўзбекистон шафелигида ШҲТ ҳузуридаги кузатувчи мақоми тўғрисидаги Низом қабул қилинди, ШҲТнинг кузатувчилар билан ҳамкорлиги тартиби белгиланди”, деди Дмитрий Мезенцев.\nСаммит арафасида БМТ бош котибининг сиёсий масалалар бўйича ёрдамчиси Мирослав Енча журналистларга интервью берар экан, ШҲТ минтақа ва дунёда катта ўрин тутишини, терроризмга қарши кураш, иқлим ўзгаришларини бартараф этиш ва ижтимоий-иқтисодий тараққиётни таъминлаш борасида катта тажриба ва имкониятларга эга эканлигини таъкидлади. Мирослав Енча ўз сўзида БМТ Тошкент саммитидан икки томонлама ҳамкорликни мустаҳкамлашда кўп нарсаларни кутаётганини маълум қилди. У ўтган йил ҳам БМТ, ҳам ШҲТ учун фойдали бўлганини қайд қилар экан, 2015 йилда ШҲТ 2025 йилгача бўлган тараққиёт стратегиясини тасдиқлаганини, БМТ Бош Ассамблеясининг 70-сессияси эса 17та вазифадан иборат Барқарор Тараққиёт Мақсадларини қабул қилганини қайд қилди.\n“Менинг фикримча, бу дастурий ҳужжатлар иккита ташкилот ўртасидаги ҳамкорликнинг янада ривожланишига ҳисса қўшади. Шу сабабли ҳам бўлажак саммитдан бу йўналишда ҳамкорлик ривожланишига умид қиламиз” деди Мирослав Енча.\nУ ШҲТ БМТда кузатувчи ташкилот мақомига эга эканини, БМТ бош котиби Пан Ги Мун 2010 йил Тошкентга амалга оширган сафари чоғида Ўзбекистон Республикаси президенти Ислом Каримов билан иккита ташкилот ўртасида ҳамкорлик тўғрисида декларация имзолаганини эслатиб ўтди.\n“Бу муҳим ҳужжатдир. Мен тинчликни қўллаб-қувватлаш, хавфсизликни таъминлаш ва барқарор тараққиётни таъминлашда ҳар икки ташкилотнинг мвқсадлари якдил эканини кўраяпман”, деди БМТ бош котибининг ёрдамчиси.\nШуни таъкидлаб ўтамиз, 2010 йилнинг апрель ойида Пан Ги Муннинг Ўзбекистонга ташрифи мобайнида ШҲТ ва БМТ Котибиятлари ўртасида ҳамкорлик тўғрисидаги декларация имзоланган эди. Тошкентда ШҲТ ва БМТ котибиятлари ўртасида имзоланган Қўшма декларация Шанхай ҳамкорлик ташкилоти Минтақавий аксилтеррор тузилмаси билан Бирлашган Миллатлар Ташкилоти Контртеррористик қўмитаси ўртасидаги амалий алоқаларни ривожлантиришга йўл очади. Бугунги кунда дунёдаги ҳеч бир муаммони алоҳида бир давлатнинг саъй-ҳаракати билан ечиб бўлмайди. Жумладан, хавфсизлик ва экология муаммолари камида минтақа миқёсидаги ҳамкорликни тақозо қилади. Шу маънода ШҲТ билан БМТ ўртасидаги ҳамкорликнинг расмийлаштирилиши икки томон учун муҳим масалаларни ечишда баҳамжиҳат ҳаракат қилишга кенг йўл очади.\nМирослав Енча БМТ расмийлари Тошкент саммитига таклиф қилинганини қайд қилиб ўтди. У ШҲТнинг ўтган йилги саммитида ташкилот сафларига Ҳиндистон ва Покистонинг қабул қилиниши борасида илк қадамлар ташланганини эслатиб ўтар экан, “шунинг ўзиёқ ШҲТга қизиқиш ортиб бораётганини кўрсатмоқда”, деди.\nБМТ Бош котибининг ёрдамчиси ҳар икки ташкилот экстремизмга қарши кураш масаласида кўп иш қилаётганини таъкидлар экан, БМТнинг Марказий Осиё учун превентив дипломатия Минтақавий маркази ва қароргоҳи Тошкентда бўлган ШҲТнинг Минтақавий аксилтеррор тузилмаси катта ишларни бажараётганини эслатиб ўтди.\n“Менинг фикримча, бу йўналишда катта тажриба ортирилди. Бироқ чақириқ ва таҳдидлар ҳам кучайиб бормоқда. Афғонистондаги вазият мураккаблигича турибди. Аввалги саммитларда бўлгани каби Тошкент саммитида ҳам бу каби муаммолар жиддий муҳокама қилинади”, дея қайд қилди дипломат.\nУ бугунги вазиятида ШҲТ ва БМТнинг ҳамкорлигига катта аҳамият қаратилиши лозимлигини таъкидлаб ўтди.\n“Биргаликда ишлаш, ҳамкорлик руҳи бугун ниҳоятда муҳим аҳамиятга эга. БМТ минтақавий ташкилотлар билан ҳамкорлик қилиши керак. Бу БМТ низомида ёзилгани учун эмас, балки қилиниши керак бўлган зарур иш бўлгани учун ҳам амалга ошиши керак”, деди БМТ бош котибининг ёрдамчиси.\nШуни таъкидлаш керакки, халқаро шарҳловчилар ШҲТнинг минтақа ва дунёда тинчлик ва барқарорликка қўшаётган ҳиссасига юқори баҳо беришмоқда. ШҲТ ҳарбий ташкилот эмас. Бу ташкилот асосан аъзо давлатларнинг хавфсизлигини таъминлашга масъулдир. ШҲТнинг ўз олдига қўйган вазифалари барқарор тараққиёт ва фаровон истиқбол учун ҳамкорликда фаолият юритишдан иборатдир. Сўнгги вақтларда жаҳонда нуфузи ортиб бораётган ташкилот ўз олдига урушлар ва ҳарбий-сиёсий тўқнашувлар хавфини даф этиб, тинчлик, фаровон ҳаётга эришиш каби улуғ мақсадни қўйган. Ташкилотнинг доимий фаолият кўрсатувчи икки органи — Пекин шаҳрида жойлашган Котибият ва Тошкент шаҳрида жойлашган Минтақавий аксилтеррор тузилмаси самарали фаолият юритиб келмоқда.\nШанҳай ҳамкорлик ташкилотининг ҳуқуқий меъёр ва қоидаларига биноан, 2015 йилнинг 11 июлидан буён унга Ўзбекистон Республикаси учинчи маротаба раислик қилмоқда. Ўзбекистон 2004 ва 2010 йилларда ўзининг ШҲТга раислиги доирасида замонанинг анъанавий ҳамда янги хавф-хатарларига нисбатан ташкилотга аъзо мамлакатлар сиёсатини мувофиқлаштиришни кучайтиришга доир қатор муҳим ташаббусларни илгари сурган эди. Таҳлилчилар томонидан Ўзбекистон ҳамиша ўзининг ШҲТдаги раислигига аниқ ва мувозанатлашган ёндашув билан қараши, мазкур ташкилотнинг нуфузини кўтариш мақсадида фаол ҳаракат қилиши таъкидланади.\nХалқаро экспертлар Ўзбекистоннинг ташкилотга раислиги доирасида ШҲТнинг нуфузини янада мустаҳкамлаш ва фаолиятини ривожланиши йўлида муҳим қадамлар қўйилганини эътироф этишади. Ўзбекистон бир қатор янги ташаббуслар билан чиқди ва уларни амалда татбиқ этди. Ўзбекистон ўтган давр мобайнида ШҲТ аъзоси бўлган мамлакатлар билан биргаликда жаҳон ва минтақа аҳамиятига молик муаммолар ҳал этилишида ташкилот салоҳиятини, ўзаро ҳамкорлик мувофиқлашувини янада кучайтириш, ташкилотнинг халқаро майдондаги ролини ошириш юзасидан кенг қамровли ишларни рўёбга чиқарди. Ўзбекистоннинг ана шундай саъй-ҳаракатлари туфайли борган сари кўп давлатлар ШҲТга алоҳида қизиқиш, у билан шериклик алоқаларини ўрнатиш юзасидан истак-хоҳиш билдиришмоқда.\n2015 йилнинг сентябрида Камбожа Қироллигига ШҲТнинг мулоқот бўйича шериги мақомини бериш тўғрисидаги меморандум имзоланди. Жорий йилнинг 14 март куни ана шундай мақом Озарбайжонга берилди. Непал билан ҳам шундай ҳужжатнинг имзоланди. Жорий йилнинг 1 март куни Пекинда Шанҳай Ҳамкорлик ташкилоти Бош котиби Рашид Алимов ҳамда Ҳиндистон ва Покистоннинг Хитойдаги элчилари ўртасида учрашув бўлиб ўтди. Мазкур учрашувда ШҲТга аъзо давлатларнинг ташкилот котибияти ҳузуридаги доимий вакиллари ҳам иштирок этди. Унда Жанубий Осиёдаги икки йирик давлат — Ҳиндистон Республикаси ҳамда Покистон Ислом Республикаси дипломатия раҳбарларига ШҲТга аъзолик мақомини олиш бўйича мажбуриятлар ҳақидаги меморандумларнинг лойиҳалари берилди. Аъзо давлатлар раҳбарларининг Тошкентда бўлиб ўтадиган навбатдаги саммитида мазкур меморандумларни имзолаш режалаштирилган бўлиб, бу воқеа учрашувнинг муҳим амалий натижаларидан бири сифатида жорий йилда ўзининг 15 йиллигини нишонлайдиган ШҲТнинг келажакда ривожланишига катта ҳисса қўшиши кутилмоқда.\nТашкилотга Ҳиндистон ва Покистон каби даватларнинг қабул қилиниши ШҲТ географик қамровини нафақат кенгайтиради, балки ҳамкорликнинг янги уфқларини очади. Қоидага кўра, янги аъзоларни қабул қилишдан аввал номзод давлатлар бир қатор мажбуриятларни ўз зиммаларига олишлари керак бўлади. Жумладан, улар айни дамда қабул қилинган 30дан ортиқ ҳужжатга сўзсиз қўшилишлари керак бўлади.\nШҲТнинг 2016 йилги Тошкент саммити тарихий аҳамият касб этишига ҳеч ким шубҳа қилмайди. Давлат раҳбарлари томонидан қабул қилинадиган қарорлар ташкилот нуфузини сезиларли даражада ошириши билан бирга, унинг янада кенгайишини ҳам таъминлайди.\nҚардошлик, яхши қўшничилик асосида фаолият юритаётган, айни дамда дунё аҳолисининг салкам 44 фоизи истиқомат қиладиган мамлакатларни қамраб олган ШҲТ узоқ йиллар минтақа тараққиётига ҳисса қўшиб, аъзо давлатлар ҳудудларида истиқомат қилаётган халқларнинг фаровонлиги ва хавфсизлигини таъминлашда давом этади.\nШарофидин Тўлаганов тайёрлади


АҚШ Ўзбекистондан аслида нимани хоҳлайди: элчи Розенблюм иқрори » Ўзбекистон янгиликлари – Zamin.uz\n14 июль 2019, 08:24\nАҚШнинг Ўзбекистондаги янги элчиси Дэниел Розенблюм ўз вазифасини бажаришга киришгач, ўтказган биринчи матбуот-анжумани давомида ўзи фаолият юритиб турган мамлакатидаги устувор вазифаларни белгилаб олди. Маҳаллий ОАВлар элчининг чиқишидан келиб чиққан ҳолда, бу вазифаларни бештага ажратишди.\nАслида эса улар сонини учтагача қисқартириш мумкин.\n- АҚШ ва Ўзбекистон ўртасидаги стратегик шериклик;\n- Вашингтон томонидан Ўзбекистондаги "ислоҳотлар сиёсати"ни чексиз қўллаб-қувватлаш;\n- Ўзбекистонга америка бизнесининг кириб келишини таъминлаш.\n"Инсон ҳуқуқлари" ва "маданий алмашинувлар" ҳақидаги баландпарвоз гаплар алоҳида пунктларга ажратилган эди. Аммо улар америка сиёсатининг мустақил қароримас, балки АҚШ ўз стратегик мақсадларини амалга ошириш учун лозим бўлган воситадир. Бу ерда "ислоҳотлар сиёсати"ни ҳам қўшиш мумкин эди, агар у ("ислоҳотлар сиёсати") ", миллий сиёсий ландшафтни ҳақиқатан тубдан ўзгартирмаганида.\nАслини олганда элчи Розенблюм ўзбек раҳбариятига Тошкентда ўзининг анъанавий мақсадларига эришишни хоҳлашини маълум қилди:\n- маҳаллий ҳокимликни сусайтиришни;\n- уни ўз назоратига олишни;\n- Ўзбекистон салоҳиятидан минтақадаги ўзининг устувор вазифаларини амалга ошириш йўлида иш материали сифатида фойдаланишни;\n- америка бизнесига ўзбек давлати парчаланишидан фойдаланиб қолишга рухсат беришни.\nАҚШ худди шундай мақсадларни Югославия ва Ливия, Сурия ва Ироқ, Афғонистон ва Қирғизистон, Грузия ва Арманистон, Эрон ва Озарбайжон, Украина ва Молдовада кўзлаган. Натижалар ҳар-хил бўлиб, у кўпроқ Вашингтоннинг уринишлари эмас, балки маҳаллий элитанинг адекватлигига боғлиқ бўлган.\nМиллий давлатчиликнинг сусайтирилишига қаратилган ва унинг салоҳиятидан ўз геосиёсий мақсадларига эришиш йўлида фойдаланган америка сиёсати миллий элиталар тарқоқ ҳолатга келган жойларда ҳам муваффақият қозонган.\nАйнан ички зиддиятлар ожиз томонни ташқи ўйинчи юзида кўмакдош излашга мажбур этади. Бу кўмакни оппозициядан юлиб олиш учун қатор ҳолатларда амалдаги ҳокимият (Украина Кучма даврида, Молдавия Воронин даврида, Грузия Шеварднандзе даврида)нинг ўзи америка вассали бўлишга рози бўлган. Улар Вашингтон мижози ҳолатига ўтиш даврини "Европага интеграллашув" риторикаси билан ниқоблаганлар.\nАммо бу на амалдаги ҳокимият, на миллий давлатчиликни қутқарган. Аксинча, улар америкаликларга ўз шахсий сиёсатини амалга оширишга қулай шарт-шароитлар яратиб берганлар.\nШу тариқа, америка элчисининг айтганларига баҳо берар эканмиз, биз: нега айнан шу устувор вазифалар, деб эмас, балки нега ҳозир деган саволни беришимиз керак. Шу мақсадларга эришишга интилиш ҳамиша кузатилган ҳолат. Бугун Вашингтон улар ҳақида очиқ айтмоқда, чунки Ўзбекистонни фаол ҳаракатлар учун қулай майдон, деб ҳисоблайди.\nНега америкаликлар бундай ўйлайди?\nЧунки Ўзбекистонда раҳбар алмашуви яқинда юз берди. 2016-йил Ислом Каримов вафот этгач, декабрда Ўзбекистон президенти этиб Шавкат Мирзиёев сайланди. Ҳокимият транзити тинч ва осуда кечди, бундай вақтларга хос бўлганидек, эски элиталарнинг бир қисми олдинги таъсиридан маҳрум бўлди, "Каримовдан кейин" сиёсий ўсишга номзод бўлганларнинг айримлари ўз кутишларида алдандилар.\nҲокимият алмашинуви рўй бергандан буён янги ҳокимият структураси тўлақонли мустаҳкам бўлиши учун етарлича вақт ўтгани йўқ.\nБу бир қисм элиталар норозилигини чуқурроқ парчаланишга айлантириб юбориш учун қулай лаҳза. Ҳар ҳолда америкаликлар шундай ҳисоблайди.\nХусусан, АҚШнинг Ўзбекистондаги элчиси Вашингтон Тошкентдаги ҳокимиятни сусайтириш учун сиёсий, иқтисодий, маданий ва мафкуравий дастакларни қўллашини ва Ўзбекистон миллий манфаатлари орқали америка ташқи сиёсатини амалга оширувчи оддий реализаторга айлантирмоқчилигини маълум қилди.\nЭндигина ўзини таниётган янги ўзбек ҳукуматининг нисбатан ожизлигини ҳисобга олган ҳолда, АҚШ ушбу сиёсатини айниқса фаол амалга оширади.\nРозенблюмга очиқлик учун раҳмат.\nЯнгиликлар » Ўзбекистон » АҚШ Ўзбекистондан аслида нимани хоҳлайди: элчи Розенблюм иқрори\n17:07 Даниэл Розенблюм: «Дональд Трампнинг Ўзбекистонга ташриф буюриши бўйича режалар йўқ»\n14:29 Даниэл Розенблюм: «Журналистларга ўз ишини қилишига имкон бериш керак»\n13:53 Даниэль Розенблюм АҚШнинг Ўзбекистондаги элчиси этиб тайинланди\n09:57 АҚШнинг Ўзбекистондаги янги элчиси билан танишинг


00:00 / 30.09.2010 | eski savollar | 1033\nАссалому Алайкум Шайх ҳазратлари. Динимиз учун қилаётган улкан хизматларингизга Аллоҳ Мадад берсин. Рамазон видео дарсларингизни ко'риб анча нарсани билиб олдим. Шахсан менга жуда ҳам ёқди.Муҳтарам Ҳазрат ко'пчилик юртдошларимизга о'хшаб мен ҳам Аллоҳнинг иродаси билан чэт элда ишламоқдаман. Ва ко'пчилик қаторида менда ҳам саволлар бор эди сизга. Излаб жавоб топа олмадим балки ко'рмай қолган бо'лсам узр. Жавоб берилган бо'лса албатта излаб топаман.1. Ҳазрат аҳли китобларни қоидалари бо'йича со'йилган ва аслида биз учун ҳалол бо'лган го'ш ҳалол экан. Мен Насронийлардан биридан со'радим сизларда қайси ко'рсатмага мувофиқ со'йилади деб. У кишини айтиши бо'йича айнан бир ё'ли ё'қ экан асосийси шукроналик билан қабул қилишлик экан. Шунга нима дейсиз?2. Ба'зи бир бошқа юртдан келиб бирга ишлаётган шерикларим стол тенниси о'йнагани таклиф қилишяпди, фақат у жой чэрков ҳудудида экан. О'ша ерга теннис о'йнаш мақсадида борсак бо'ладими? Жавобларингиз учун олдиндан раҳмат.\n1. Насоролар ҳайвон сўйиш масаласида дийнларига амал қилмасликлари маълум. Шунинг улар сўйган сўйишларни аниқлаш керак бўлади. Яъни, айнан қайси йўл билан сўраш керак бўлади. Аммо яҳудийлар, жуда диққат билан дийнлари таълимоти асосида сўйишади. Уларники бизга ҳалол бўлади.2. Бўлади. Фақат уларнинг дийний ташвиқотига учуб қолмаслик керак\nАфғон қозонида пишган суяк\nБеҳаё видеолар тарқатиш\n"Fish and chips" ҳалолми\nКийимни тўпиқдан пастгача тушириб юриш\nПулни 2 баробар қилиб қайтариб олиш\nМаст қилувчи дори савдоси\nнасияга қандай молни сотиб болмайди\nТиббий хизмат ҳақи\nБуржлар ҳарактерни айтишса\nМистека йўналиши хақида


Суғурта компанияси қандай ҳолларда зарарни қоплайди? - Darakchi\nСАВОЛ-ЖАВОБ 10.10.2016, 11:25\n20 йилдан буён уйимнинг барча солиқ ва суғурта тўловини тўлаб келаман. Ҳозир уйим зилзила ва ёғингарчиликлар сабаб анча зарар кўрган. Мазкур зарарни қоплаш учун суғурта компаниясига мурожаат қилсам бўладими?Аслида суғурта қандай мақсадлар учун тузилади? Зарарни қандай тартибда қоплаб беришади? Шулар ҳақида маълумот берсангиз...\nОртиқхўжа НОРОВ, “Ўзбекинвест” суғурта компанияси матбуот хизмати бошлиғи:\nЭнг аввало шуни айтиш керакки, суғуртанинг мажбурий ва ихтиёрий турлари мавжуд. Уй-жой суғуртаси ихтиёрий равишда, мижознинг мулкий манфаатидан келиб чиқиб, томонларнинг ўзаро келишувига кўра амалга оширилади. Бунда уй-жой мулк сифатида қаралади. Уй-жойнинг ўзи ёки унда мавжуд жиҳозлар ҳам суғурта ҳимоясига олиниши мумкин. Суғурта ҳимоясига олинётган мол-мулк рўйхати шартномага илова қилинади.\nЖисмоний ёки юридик шахс уй-жойини суғурта қилдирмоқчи бўлса, аввало суғурта компаниялар ёки уларнинг ҳудудий филиаллари, суғурта бўлинмалари ёки суғурта агентларига мурожаат қилиши мумкин. Суғурта қилдириш истагидаги шахсларга суғурта шартлари ва уй-жойни суғурта қилдириш билан боғлиқ маълумотлар тушунтирилади.\nСуғурта шартномаситомонларнинг келишуви асосида тузилиб, унда эҳтимоли мавжуд қалтисликлар ва белгиланадиган суғурта ҳодисалари кўрсатилади. Хусусан ушбу шартномада суғурта ҳодисалари содир бўлганда, яъни табиий офат, ёнғин, портлаш, сув ва иссиқлик қувурлари ҳамда оқава тизимларининг аварияси, учинчи шахсларнинг ноқонуний ҳатти-ҳаракатлари оқибатида етказиладиган зарар суғурта ҳимоясига олиниши кўзда тутилади. Шунингдек, суғурта мукофоти, яъни суғурта учун тўлов мижоз (суғурталанувчи) томонидан тўлангач суғурта полиси берилиши ва шу сўнг суғурта шартномаси кучга кириши белгиланган. Суғурта мукофоти банк орқали компания ҳисоб рақамига тўланади.\nЗАРАР ЕТГАНДА,СУҒУРТАЛАНГАН ШАХСНИНГ ҲАТТИ-ҲАРАКАТИВА СУҒУРТА ҚОПЛАМАСИ ТЎЛАБ БЕРИЛИШИ.\nМулкни суғурталаш бўйича шартномага асосан суғурталанган шахс суғурта ҳодисаси юз бериши билан, яъни ўзига маълум бўлиши билан, бу ҳақда дарҳол суғурта компанияси ёки унинг вакилига хабар бериши шарт. Агар шартномада хабар қилиш муддати ёки усули назарда тутилган бўлса, ушбу шартлар бўйича белгиланган муддатда ва кўрсатилган усулда амалга оширилади. Агар суғурталанган шахс ёки унинг муросхўри, яъни шартномада кўрсатилган наф олувчининг фойдасига тузилган шартнома бўйича суғурта қопламаси суғурта ҳодисасини тан олинганлиги тасдиқловчи далолатнома имзолангандан кейин 5 банк иш кунида тўлаб берилади.\nСуғуртанинг бу турида табиий офат, ёнғин, портлаш, сув ва иссиқлик қувурлари ҳамда оқава тизимларининг аварияси, учинчи шахсларнинг ноқонуний хатти-ҳаракатлари оқибатида етказилган зарар шартномада келишилган суғурта ташкилотининг мажбуриятлари доирасида қоплаб берилади.\nАгар суғурталанган шахснинг вафоти ёки унинг соғлиғига зарар етказилиши суғурта ҳодисаси бўлса, тегишли равишда шахсий суғурта шартномасига нисбатан қўлланилади. Бунда суғурталовчини хабардор қилишнинг шартномада белгиланадиган муддати йигирма кундан кам бўлиши мумкин эмас.\nСуғурта ташкилотининг суғурта қопламасини тўлашни рад этиш тўғрисидаги қарори суғурта қилдирувчига (наф олувчига) улар суғурта қопламасини тўлашни сўраб мурожаат этганларидан кейин ўн беш кундан кечиктирмай хабар қилиниши ёки рад этиш сабабларининг асослантирилган далил-исботларини ўз ичига олган бўлиши лозим.\nСуғурталовчининг суғурта қопламасини тўлашни рад этишига қарши унга нисбатан судда даъво қўзғатиш йўли билан эътироз билдирилиши мумкин.


11:58 / 23.09.2016\n20 йил аввал Норвегия нефть қазиб чиқаришдан тушган даромадларини махсус захира фондига йиға бошлади. Бу пул 2016 йилнинг сентябрига келиб, 882 миллиард долларга етди ва мамлакат ЯИМни икки баробар ошиб кетди. Энди сиёсатчилар олдида бошқа савол турибди: "Кутилмаганда кўпайиб кетган катта миқдордаги пулларни аҳолини "ҳаддидан оширмай" ва ахлоқ меъёрларидан четга чиқмай қандай сарфлаш мумкин?" The Economist журнали бу борада мақола чоп этди.\nНорвегия нефть фонди 1990 йилда келаси авлодга барқарор захира сифатида яратилган. Ўшанда мамлакат ҳукумати Норвегия даромадларининг чорак қисмини ташкил этувчи нефть қазиб чиқаришдан тушган даромадни хорижий компаниялар, ривожланаётган бизнес ва облигацияларга инвестиция қила бошлади. Бугунги кунга келиб, бутун дунё бўйлаб 9 мингдан ортиқ компанияларда унинг улуши бор, бу Европа биржасида рўйхатдан ўтказилган барча акцияларнинг 2 фоизидан ва жаҳон иқтисодиётининг 1 фоизидан кўпроғи демакдир. Фонднинг энг кўп улушини Nestle, Alphabet, Microsoft ва Apple акциялари, шунингдек АҚШ, Германия ва Япониянинг давлат облигациялари ташкил қилади.\n2016 йилнинг сентябрига келиб, инвестициялардан тушган даромад 7,3 триллион Норвегия кронини (882 миллиард доллар) ташкил қилди ва мамлакат ялпи ички маҳсулотидан икки баробар ошиб кетди. Бу эса Норвегия захира фондини дунёдаги энг катта фондга айлантирди.\nЮқори даромадларга қарамай, барқарор фонд пуллари 2016 йилнинг бошига қадар сарфланмади. Нефтнинг нархи кескин тушиб кетганидан кейин мамлакатда рецессиянинг олдини олиш учун фонднинг маълум бир қисми ишлатилди.\nНорвегия захира фондининг ўзига хослиги шундаки, мамлакат ҳукумати уни тежамкорлик ва ошкоралик тамойилларига асосланиб бошқармоқда. Истаган фуқаро инвестиция оқимини онлайн режимида кузатиш имконига эга. Пул воситаларининг улкан захирасига қарамай, бюджет қоидалари ҳукуматга белгиланган йиллик даромаднинг 4 фоизидан кўпроғини сарфлашга имкон бермайди. Асосий капитал эса дахлсизлигича қолмоқда.\nИлгари фонд фаолиятини назорат қилиш билан шуғулланган Норвегия Молия вазирлиги ходими Мартин Сканкенинг айтишича, харажатларни назорат қилишга бўлган ишонч аҳоли ўртасидаги ижтимоий тенгликка асосланган. Пул воситаларининг тежалиши мамлакатнинг қишлоқ жойларида икки авлод илгари ҳукмрон бўлган қашшоқликни яхши эслашлари билан боғлиқ.\nМанбада маълум қилинишича, норвегияликларнинг менталитети сўнгги пайтларда ўзгармоқда ва мамлакат фуқаролари бойликларини кўз-кўз қилишдан қўрқишмаяпти. Ёши 50дан кичик бўлган кишилар мамлакатнинг қачонлардир ночор вазиятда қолганини билишмайди ҳам.\nШу боис баъзи фуқаролар захира фондида йиғилган пулларни сарфлаш кераклигига доир фикр билдира бошлашди. Ўзгаришлар ташаббускорлари - аксилмигрант "Тараққиёт партияси". Уларнинг фонд воситаларини сарфлашга чақириши сўнгги йилларда Норвегияга жуда кўп суриялик қочқинларнинг келиши билан асосланмоқда, аҳолининг кўпайиши эса иқтисодиётга таъсир қилмасдан қолмайди.\nБироқ мазкур партия вакиллари парламентда камчиликни ташкил қилгани учун уларнинг фикрлари мамлакатдаги молиявий механизмларга таъсир ўтказа олмайди.\nСиёсатчилар ва маҳаллий жамоат арбоблари демократик мамлакат учун молиявий масалаларнинг ахлоқий томони даромад масаласидан юқори туриши керак, деб ҳисоблашади.\nФонд ахлоқ тамойилларидан келиб чиқиб, ўз пулларини "шубҳали" маҳсулотларга инвестиция қилмайди: масалан, тамаки фабрикалари ва қурол-яроғ заводлари, экологияга зиён етказадиган ёки болалар меҳнатидан фойдаланувчи бизнес.\nиқтисодиёт Норвегия заҳира фонди пул воситалари


Ёзда кўзлар дуч келадиган 6 та хатар - Zamin.uz\n17:01 / 31.05.2021\nЁзда кўзлар дуч келадиган 6 та хатар\nСифатсиз, арзон косметик воситалардан фойдаланиш ҳам кўз саломатлигига таъсир қилмай қолмайди. Иссиқ ҳароратда бактериялар жуда ҳам тез кўпаяди. Шу сабаб ҳам тушь, тень ва подводка қолдиқлари кўзга кириб, яллиғланиш, қичиш ва аллергик реакциялар келтириб чиқаради. “Замин” янгиликларини “Telegram”да кузатиб боринг\nЯнгиликлар » Ҳаёт тарзи » Ёзда кўзлар дуч келадиган 6 та хатар\nЕвро-2020. Нидерландия Украинани зўрға мағлуб қилди\nБугун, 07:33, Спорт\nОртиқча вазндан қутулиш учун нима қилиш ва қандай овқатланиш керак?\nИшчанлик қобилиятини бир суткадан ортиқ сақлаб қолишнинг усули топилди\nУяли телефон зараридан ҳимояланишда ёрдам берадиган 4 қоида\nКўзлар нима учун қурийди ва бу қандай оқибатларга олиб келади?\nЭрта ажин тушишига олиб келадиган 8 одат\nКоронавирусдан қутқарувчи парҳез\nБиз севиб истеъмол қиладиган энг хавфли 3 маҳсулот


Россияга электромобилларни бож тўловисиз киритилиш муҳлати узайтирилади » Скачать музыку бесплатно новинки музыки 2016-2017\nРоссияга электромобилларни бож тўловисиз киритилиш муҳлати узайтирилади\nКомментариев: 0 Просмотров: 354 Дата: 12-12-2015, 10:05 ELLO Электромобилларни РФга божсиз киритилиш муддати узайтириладиган бўлди. Жорий йилнинг 31 декабригача бўлган муҳлат келгуси йил давомида ҳам сақланиб қолади. Ҳукуматдаги манбаларига таяниб “Автостат” агентлиги хабар беришига кўра, бекор қилинган 19 фоизли ставка Евроосиё иқтисодий иттифоқи (Россия, Арманистон, Қозоғистон, Белоруссия ва Қирғизистон) ҳудудида амал қилади. Гибрид моторли автомобиллар имтиёзга эга эмас. Жорий йилнинг 1 январидан 31 октябригача бўлган муддатда Россияда 99 электромобиль сотилган, ўтган йили бу кўрсаткич 157тага тенг эди. Харидорлар энг кўп Тесла моделини танлаган (99тадан 51таси Tesla Model S). Электромобиль анъанавий автомобилдан қимматроқ туради, аммо табиатни муҳофаза этиш масаласи жаҳонда тобора долзарблашиб бораётганлиги туфайли кўплаб мамлакатларда ҳукумат қўллови билан аста-секин оммалашмоқда. АҚШда электр қуввати билан юрадиган автомобиллар юз минглаб сотилади. Уларнинг афзалликлари хусусида бу ерда ўқишингиз мумкин. Автомобилларга бож тўлови масаласида Ўзбекистонда вазият қай ҳолатда? «Бож тарифи тўғрисида» ги қонунга кўра, чет элда ишлаб чиқарилган машинани Ўзбекистонга олиб келгач, машина эгаси доимий яшаш жойидаги божхона идорасида расмийлаштирилади. Машинани божхона расмийлаштирувидан ўтказиш пайти унинг божхона қиймати ҳисобланиб, тўрт хил турдаги божхона тўлови ундирилади. 1) Импорт божи 2) Акциз солиғи — Божхона ўрнатган машина қийматининг 2 фоизи. 3) Қўшилган қиймат солиғи — Ўзбекистон Солиқ кодексининг 206-моддасига биноан белгиланадиган солиқ солиш базасидан 20 фоиз (базани ҳисоб-китоб қилиш учун товарнинг божхона қийматига акциз солиғи суммалари (агар мавжуд бўлса) ва импорт божхона божи қўшилади); 4) божхона йиғимлари Ўзбекистон Адлия вазирлигининг 1998 йил 8 апрелдаги «Эркин савдо қилиш тартибини кўзда тутувчи келишувни имзолаган давлатлар эркин савдо қилиш зонасини яратиш тўғрисидаги келишув қатнашчилари Рўйхати» да номлари келтирилган 10 та мамлакатда (Беларус, Грузия, Молдова, Озарбайжон, Россия, Туркманистон, Тожикистон, Украина, Қирғизистон ва Қозоғистон) ишлаб чиқарилган импорт қилинувчи товарлар учун ҳеч қандай божхона божи ундирилмайди. Машина эгаси божхона органларига ушбу автомобилнинг ҳақиқатан ҳам шу мамлакатда ишлаб чиқарилганлигини тасдиқловчи сертификатни тақдим қилиши лозим. Амалдаги тартиб-қоидага кўра, дунёнинг бошқа давлатларида ишлаб чиқарилган машина Ўзбекистонга импорт қилинганда божхона божи белгиланган ставканинг бир баравари миқдорида ундирилади. Экология масаласи, нафақат, жаҳонда, балки мамлакатимизда ҳам кун тартибидан ўрин олаётганлиги сабабли Ўзбекистонга электромобиль олиб кириш учун кенг имтиёзлар яратиш, қўшимча тўловлардан воз кечиш фурсати етди.


Энг кўзга кўринган ва ҳозирги кунда талабгир дизайнерлардан бири Дилдора Қосимова бу йил ўз брендининг ўн йиллигини нишонлаган эди. Дизайнер юбилей муносабати билан янги тўпламни тақдим этди. Тўпламдаги либослар «Баҳор-Ёз»-2016 мавсумига мўлжалланган бўлиб, дизайнернинг ушбу янги тўпламини ўзбек эстрадасининг гўзал хонандалари Шаҳзода ва Нилуфар Усмонова,\nҳамда актриса Шаҳзода Матчоновалар тақдим этишди, яъни тўплам «юзи-қиёфаси» бўлишди.\nТўпламнинг асосий қаҳрамони бахмал матоси шунингдек, дизайнер адрас, шойи, тўрлардан ҳам фойдаланган. Дизайнернинг тўпламида турли рангларнинг гўзал ҳамоҳанглигини кўриш мумкин. Настарин, қизил, оқ, қора, мовий, тўқ кўк, бинафша ранглардаги либослар жуда ҳам шохона ва нафис. Дизайнернинг ишларида юксак дидни кўриш мумкин. У яратган либосларда, ҳар ўзбек аёли бетакрор ва гўзал бўлиши шубҳасиз.\n«Мен Шаҳзода, Нилуфар Усмонова ва Шаҳзода Матчоновани танлаганлигим сабаби шуки, биз анчадан бери яхши танишмиз, - дейди Дилдора Қосимова. Уларнинг ҳар бири ўзига яраша гўзал, мафтункор ва ўз услубига эга. Айнан Шаҳзода, Нилуфар ва Шаҳзода Матчоновалар менинг либослар тўпламимни ҳаммадан кўра яхшироқ намоён эта оладиган инсонлар».\nФотосессия Дилдора Қосимованинг шоурумида суратчи Азиза Кариева томонидан тасвирга олинган.\nНашр санаси: 01-12-2015


ТЎЙЛАР ҲАҚИДА “ДАБДАБАЛИ” ЎЙЛАР… — Dilnoma\n29.04.2021 Дилрабо Курязова Жамият, Маданият\nТўй. Бу сўзнинг замирида халқимизнинг энг ширин орзу-умидлари, миллий қадриятларимиз мужассам. Ўзбек ҳалқи учун бу сўз азиз, шу сўз билан боғлиқ умидлар, ишонч ва қатъиятлар муқаддас. Шунинг учун ҳам муқаддаски, айнан шу куни ота-она ўз фарзандининг камолига, орзу-ҳавасига етишади. Энг яхши неъматларни тўй дастурхонига қўямиз, энг чиройли либосларимизни шу куни – тўйда киямиз. Меҳмонлар қадамига жонлик сўйилиб, ширин таомлар пиширилади, шу қутлуғ кунга атаб янги уй жиҳозлари сотиб олинади, уйларимизга янги гиламлар тўшалади. Хуллас, тўй куни жамики эзгу орзу-ҳавасларимиз тантана қилади.\nЛекин тан олиш керакки, кейинги пайтларда тўйларимизни ўтказишда янгида-янги “одатлар” кўпайиб бормоқда. Яқин-яқинларгача вилоятимизда келин тўйлари бошқа ҳудудларга қараганда файзли, ибрат тамойиллари асосида ўтказиларди. Ортиқча дабдабаларсиз, овоз кучайтиргичларсиз, қудаларнинг келишувлари асосида ўтган тўйлардан олам-олам таассуротлар қоларди қалбимизда. Айниқса тўйдан бир кун олдин ўтказиладиган қиз йиғинлари худди Абдулла Қодирий тасвирлаган Кумушбибининг қиз йиғинига монанд бўларди. Келиннинг дугоналари йиғилиб, қўлларига хина қўйишарди, рақсга тушиб, қўшиқ ва лапарлар, айтишувлар айтиб, шеърхонликлар қилишарди. Бундай тўйларни катта ёшдаги онахонларимиз, акахонларимиз ҳамон соғинч билан эслайдилар. Боиси, чиройли ўтган бундай тўйлар улар учун ўз умрларининг гўзал манзилига айланиб, хотира кўзгусида нурафшон кун сифатида муҳрланиб қолган. Бугунги тўйларимиз-чи? Бугунги тўйларимиз отчопарда от сураётган чавандозларнинг пойгасини эслатмайдими? Афсуски, бугунги тўйларимизда кўпчиликнинг дилини хуфтон қилиб, асабини эговлайдиган ҳолатлар одат тусига айланмоқда. Асосан барчамиз учун оддий нарсадек туюладиган тўйга санъаткор чорлаш масаласи аслида бугунги тўйларимиздаги энг долзарб масалалардан бири саналади. Нега десангиз, бир неча йиллаб тўйига тайёргарлик кўрган одам ўз хонадонида ўтказиладиган тантанани ўзига маъқул ва мақбул кунга белгилаш имкониятидан маҳрум. Ҳа, худди шундай! Тўй кунини тўйга таклиф қилинадиган санъаткор “белгилайди”. Санъаткорнинг бўш вақтларидан келиб чиқиб тўй куни белгиланади. Таассуфлар бўлсинки, баъзан санъаткорнинг жавобини, тўғрироғи, “бўш куни”ни кутиб, режа қилинган тўй вақти бир-икки кунга, ҳатто бир ҳафтага чўзилиб кетади. Тўй эгаси: “бор-ей”, деб тўйига бошқа санъаткорни чорлай олмайди. Сабаби, бошқалари ҳам “банд бўлишади” ёки ёшлар элда “юриб тургани”дан бошқасини хоҳлашмайди. Тўй эса истанг-истаманг санъаткор белгилаган кунгача сурилаверади, тўй эгаси санъаткорнинг жавобини кутаверади. Санъаткор эса озгина нафсини тийиб, тўйчини хурсанд қилишни хаёлига ҳам келтирмайди.\nБу ҳам майли, фалон минг сўм пул эвазига, ўз “қадрини ошириб” тўй кунини ўзи белгилаб, хизматга бел боғлаган санъаткорнинг ҳеч жонини қийнамай, “тоққа чиқмай дўлана териб” кетишига нима дейсиз? Қўшиқларни бемалол фонограмма орқали “ижро этиб”, даврани “қасир-қусур”, “банг-бунг”, “гуп-гуп”ларга тўлдириб берган санъаткорнинг аудио тасмадан нима фарқи бор?\nТўйларимиздаги яна бир кўнгилни хира қиладиган нарса бу – ёшларимизнинг “тўй сайри” маросимидир. Аввало шуни минг истиҳола билан айтмоқчимизки, ёшларимиз томонидан “гулянка” деб аталаётган бу маросим ҳаётимизга қандай кириб келгани ҳақида ҳеч ким аниқ бир фикр айта олмайди.\nХўш, бундай маросим аввал ҳам тўйларимизда бор эдими ёки европача тўйларга тақлидан пайдо бўлганми?\nКекса авлод вакилларининг эътироф этишларича бундай маросим аввал ҳам бўлган, лекин бошқачароқ, ҳатто яқин-яқинларда ҳам бу чиройли удум никоҳ тўйларимизга ўзгача файз, ёш-у қарига бирдай хушнудлик бағишлаган. Бу маросим ҳозирги кўринишдан мутлақо бошқача, миллий урф-одатларга мос равишда бўлган. Яъни, авваллари келин аравада, кейинчалик машинада янгалари ва дугоналари қуршовида узатиб борилган. Йўл бўйи бахт ва муҳаббатни, гўзал ҳаётни мадҳ этувчи қўшиқ ва лапарлар куйланган.\nАфсус ва надоматлар бўлсинки, агар бугунги тўйларимизда ёшларимиз “гулянка” деб аташаётган маросимни юқоридаги каби тўй сайли дейдиган бўлсак, бу “сайл”нинг турган-битгани ғалвадан бошқа нарса эмас. Сабаби мана шу сайл учун киёв томон келиннинг дугоналари учун камида уч-тўртта сўнгги русумдаги замонавий машина билан таъминлаши шарт. Агар киёв машина гаплашиб беролмаса, янги ҳаёт остонасида турган келин-куёвнинг тўйолоди маш-машаси ҳаммага “ўрнак” бўлар даражада овоза бўлади.\nЯқинда ишдан кейин уйга қайтаётиб, шаҳарнинг марказий йўлида қаторига келаётган машиналарни кўриб, ҳайратландим. Сабаби, келин-куёвнинг “гулянка”сида 10-12 та ҳашаматли машиналарга иккита бир хил қора рангли мотокцикл бошчилик қилиб келмоқда. Бош-оёқ қоп-қора кийинган ва қора мотоцикллар билан орқадаги қатор машиналарнинг чироқлари ёниб-ўчиб туришини кўрган одамнинг ҳаёлига тинчлик бўлсин деган ният келади. Мазкур ортиқча “одат” ларнинг ҳар бир дақиқаси учун тўй эгаси яхшигина ҳаражат қилмоқда. Лекин мана шу “гулянка”лар орқасидан бесабаб жанжаллашишлар, бир-бировни менсимаслик, исрофгарчилик ва автоҳалокатлар содир бўлмаяпди деб ҳеч ким кафолат беролмайди.\nРоза Нуниёзова, 70 ёшда, Хива тумани, меҳнат фахрийси: – Доно халқимизда “Эр – шоҳ, аёл – вазир”, деган ажойиб нақл бор. Ҳар бир оилада ўтадиган тўйнинг ихчам, миллий маънавиятимизга мос тарзда бўлиши ана шу шоҳ ва вазирнинг оқиллик, донолик билан тўғри қарор қабул қилишларига боғлиқ. Агар улар бировлардан ўзини устун қўйиб, ўзбошимчалик билан тўй қилса, исрофгарчиликка олиб келади. Исрофгарчилик ношукрликдан келиб чиқади. Бу эса оиладаги баракани йўқотади. Инсон бахтини бир кунлик тўй белгилаб бермайди, аслида. Бахт моддий бойликка бўлган нафсни жиловлай билиш ва эр-хотиннинг аҳиллиги, меҳр-оқибатидадир. Оила бошлиқлари бу борада маҳалла маслаҳатчилари, кўпни кўрган ёши улуғ инсонлар билан маслаҳатлашиб иш қилишлари лозим.\nБарчамиз яхши биламиз, давлатимиз томонидан қабулқилинаётган муғим ҳуқуқий ҳужжатларда тўй, маросимларни тартибли, ортиқча чиқим ва дабдабаларсиз ўтказиш, атрофдаги одамлар ҳол-аҳволини ҳисобга олиш, ўзини кўз-кўз қилиш, шухратпарастлик ва манманлик ҳолатларига барҳам бериш борасида зарур қоидалар, йўл-йўриқлар кўрсатилиб, вазифалар белгилаб берилган. Бироқ ҳали ҳам бундай маросимларга ўзича янги-янги “замонавий қоидалар”ни “ислоҳ” қилиб, урфга киритаётган айрим “уддабурон” оилаларнинг хатти-ҳаракатлари кишини ўйга толдиради. Бундай ҳашамдор тўйларни кимдир маъқулласа, яна кимдир бу баъзиларнинг манманлиги, шуҳратпарастлиги, бойлигини эл олдида кўз-кўз қилиши, миллий қадриятларимизни менсимаслиги дея баҳоламоқда.\nТабассум Маликова, 72 ёшда, фахрий ўқитувчи: – Кейинги йилларда миллий тўйларимизга хос удумларимиз ўрнини янгича кўринишдаги расм-русумлар эгалламоқда. Масалан, айрим тўйларимизда замонавий ва ҳашамдор машиналарининг шовқин билан кириб келаётганини кўриб, ажабланасан киши. Уларнинг сони 10-15 тагача етаяпти. Эшитишимча, бу машиналар ҳар бири 2-3 соатлик хизмати учун тўй эгасидан 100-150 долларгача пул олар экан. Бу дабдаба учун беш-олтита одамдан қарз олиб, сўнг уни узаман дегунча, кўнгилсиз ҳолатларга тушаётган оилалар ҳам йўқ эмас. Бундан ташқари, айрим тўйларда келиннинг очиқ-сочиқ кийим билан даврага чиқиб келиши кўпчиликнинг ғашини келтиради. Келиннинг бундай кийинишларига нима учун унинг жуфти ҳалоли бўлмиш куёв тўра эътиборсиз қарар экан? Ахир, биз ўзбекона ғурури, ор-номуси кучли бўлган миллат фарзандларимиз-ку! Минг афсуски, айрим ота-оналаримиз умри давомида кафтида авайлаб ўстирганқизини бундай “замонавий” ҳолда даврага чиқишига йўл очиб бермоқда. Бунинг натижасида, ким ўзарга нархлари баланд ва миллийлигимизга мос келмайдиган келин либосларининг бозори чаққонлашган.\n— Ёшлигимда маҳалламизда, қариндошларимизда ёки ўз хонадонимизда ўтказиладиган тўйларни бугун намуна ўрнида эслаган бўлар эдим, — дейди меҳнат фахрийси Муҳаббат она Шарипова – Бундан 20-25 йил олдинги тўйларимиз камҳарж, ихчам ва нуронийлар маслаҳати, дуоси билан ўтказилар эди. Айниқса, ёз кунлари кўчада ўтказиладиган тўйларда санъаткорларимиз жонли овозда тўй даврасини айланиб ашула куйлашар эди. Лекин, минг афсуски, бугунги тўйларимизда кўпчиликнинг дилини хуфтон қилиб, асабини эговлайдиган ҳолатлар одат тусига айланмоқда. Асосан тўйга санъаткор чорлашмасаласи бир ташвиш бўлса, тўйхоналардаги фонограмма қўшиқларининг “дуп-дуп”и яна бир муаммо. Охирги 10 йилликкача тўйларда хизмат қиладиган созандалар фаолиятида “договор” деган ибора ишлатилмаган. Лекин бугунги санъаткорларимизда тўйларда хизмат қилиш учун олдиндан белгилаш, “договор” пули ва ҳакозо каби қўштирноқ ичидаги одатлар оммалашган.\nБугун вилоятимизнинг чекка-чекка ҳудудларида ҳам замонавий қиёфадаги тўйхоналарни кўриб кўзимиз қувнайди. Кези келганда ёзда иссиқдан, қишда совуқдан қийналмасдан бемалол элга дастурхон ёзиб тўй қилиш ҳам истиқлол шарофати, тинчлик туҳфаси дея эътироф этасан киши. Лекин янгидан барпо этилаётган тўйхоналарнинг ҳаммаси ҳам талаб даражасида эмас. Яъни тўйхоналар биносини барпо этиш жараёнида акустика жойини тўғри танлаш, тўй залини шовқинга бардошлиги, овоз ютишга чидамлилиги каби асосий талаблар эътибордан четда қолмоқда. Бундай эътиборсизликлар оқибатида санъаткорларнинг катта-катта овоз кучайтиргич мосламалари билан ҳоҳлаганча баланд овозда қўшиқ куйлаши тўйга ташриф буюрган меҳмонларни дилини хира қилмоқда.\nҲалқимизда “ҳар нарсанинг меъёри яхши” деган нақл бежизга айтилмаган. Бугун йиллар давомида тўй қиламан деб орзу-ҳаваслар билан йиғиб терганларимизни ортиқча ташвишу, кўнгил хираликларга сарфламаяпмизмикан?… Масаланинг энг оғриқли томонида шундаки, ортиқча шовқин туфайли қулоқ пардасида оғриқ белгиси пайдо бўлиши, организмнинг эшитиш функцияси вақтинчалик ёки доимий бузилиши мумкин. Бунинг натижасида одам сўзларни яхши қабул қила олмаслиги, ўз фикрини бошқаларга тушунтира олмаслиги, уйқу бузилиши, ҳаёл қочиб безовта бўлиш, асаб тизимига жиддий зарар етиши ҳамда ишчанлик қобилиятининг пасайиши каби салбий ҳолатлар келиб чиқади.\nБиз юқорида тилга олган тўй “одат”ларини олдини олишда маҳалла раислари, диний, маънавий-маърифий ишлар бўйича маслаҳатчилар ва маҳалладаги отинойилар шулар ҳақида жойларда тарғибот-ташвиқот ишларини олиб борсалар, мақсадга мувофиқ бўлар эди…\nХалқимизда “Етти ўлчаб, бир кес” деган ибратли нақл бежизга айтилмаган. Ҳар бир хонадон эгаси аввало, дабдабабозликдан қочиб, ихчам, чиройли тўй ўтказишни мақсад қилса, нур устига аъло нур бўларди. Асосийси, тўй арафасидаги ва ундан кейинги муаммолар, машмашалар камаярди….\nТўй – инсоният билан бирга туғилиб, миллион йиллар давомида сайқалланиб, шаклланган маънавий ёдгорлигимиз. Бу табаррук маънавий қадриятимиз билан боғлиқ удумлар ва тутумларни ўзимизга мос,оиламиз иқтисодига муносиб тарзда ўтказсак, аввало кўнглимиз обод бўлади. Кўнгилдаги ободлик – оила, маҳалла, она Ватан ободлигига тимсол. Қолаверса, ҳар жиҳатдан яққол намоён бўлғуси ободликда юксак маънавият акс этиб туради. Шундай экан, улғайиб келаётган ёш авлодга миллий урф-одатларимизни асраш, тўйларимизни қадриятларга таянган ҳолда ўтказиш ҳамда ота-боболаримиздан қолган бой меросни намоён этишни ўргатиб борайлик.


17:02 / 21.05.2017\n21 май куни Тошкент шаҳрига россиялик аралаш жанг санъати (ММА) жангчиси Ҳабиб Нурмагомедов ва унинг дўстлари: Зубайр Тухугов, Ислам Махачев, Абубакр Нурмагомедов ва Ислам Мамедовлар (булар ҳам жангчи) ташриф буюрди ва улар иштирокида матбуот анжумани ўтказилди. Мазкур матбуот анжумани UZREPORT TV орқали жонли тарзда эфирга узатилди.\nМатбуот анжуманини спорт шарҳловчиси Даврон Файзиев олиб борди. Ҳабиб Нурмагомедовга қизиқарли саволлар берилди ва ҳудди шундай қизиқарли жавоблар олинди.\nСаволлардан бири унинг соғлиғи ва машғулотларни қачон бошлаши ҳақида бўлди. “Айни дамда мен ҳеч қандай машғулотлар олиб бормаяпман. Чунки менга ҳордиқ керак, бунинг устига саломатлигимни ҳам тиклаб олишим зарур. 1 июндан жамоавий машғулотлар бошланади ва биз тоққа чиқиб кетамиз. Аммо Рамазон ойи муносабати билан машғулотлар вақтига ўзгартиришлар киритилиши мумкин. Ифторга икки соат қолганда машғулотларни бошлаймиз, ҳудди шундай сахарликка икки соат қолганида ҳам машқларни ўтказамиз. Рамазондан кейин эса юз фоиз машғулотларга қайтаман”.\nАйнан ким билан рингга кўтарилишни истаётгани ҳақида берилган саволга Нурмагомедов шундай жавоб қайтарди: “Аралаш жанг санъатида енгил вазн тоифасида урушадиган жангчилар кўп. Лекин мен Тони Фергюссон билан рингга кўтарилишни истар эдим. Ҳозирча жанг қилгани бу вазн тоифасида бирорта рақиб кўрмаяпман”.\nСпортчига психолог керакми? Бу саволга Ҳабиб Нурмагомедов қуйидагича жавоб берди: “Психология ҳар бир спортчига керак бўладиган нарса. Руҳий барқарорлик бўлмаса, бу спортчи учун, айниқса, бизнинг спорт турида жуда кўп қийинчиликлар туғдиради. Менимча, спортчининг ўзи авваламбор руҳан соғлом бўлиши керак. UFC жангчиларининг аксарида шахсий психолог бор, аммо менда у йўқ. Чунки ёнимда ака-укаларим, қадрдон дўстларим бор. Ҳаётда менга энг катта руҳий далдани отам берадилар. Чунки у киши менга ҳам ота, ҳам дўст, ҳам мураббийимдир. Менинг психологик тушунчам шундан иборат: Яратганнинг тақдирига бўйсўниш. Унинг иродасидан ўзга нарса бўлмайди. Қандайдир иш бошласам унга таваккал қиламан, агар ўша иш ўхшамаса, “алҳамдулиллаҳ” деб қўя қоламан”.\nУ суҳбат давомида ёш спортчилар учун энг зарур бўлган учта жиҳатни санаб ўтди. 1. Мураббийга доимий равишда қулоқ солиш. 2. Тинимсиз машғулотлар ўтказиш. 3. Сабрли бўлиш.\nҲабиб Нурмагомедов Мейвезер ва МакГрегор ўртасида бўлиб ўтиши режалаштирилган жанг хусусида тўхталар экан шундай деди: “Менимча, бу икки спортчи ўртасидаги жанг йил якунида, декабрь ойида бўлиб ўтса керак. Лекин ҳайрон қоларли тарафи шундаки, бокс сирларидан бехабар киши, минг у жангчи бўлган тақдирда ҳам, сайёранинг энг кучли боксчисига қарши рингга чиқиши жуда ҳайратланарли. Катта маблағ айланган жойда спорт тугаб, сиёсат, бизнес бошланади. Бу менинг фикрим”.\nМатбуот анжуманида, шунингдек, бошқа жангчиларга ҳам саволлар берилди ва жавоб олинди. Ушбу матбуот анжумани ҳазилларга, кутилмаган ҳолатларга бой бўлди. Масалан, Ҳабиб Нурмагомедов дўсти Зубайр Тухуговнинг рус тилида яхши гапира олмаслиги айтиб ҳазил қилди. Ташриф буюрганлар орасида ушбу жангчиларнинг ашаддий мухлиси улар билан чиқиб кўришди ва кўз ёшларини тийиб тура олмади. Ҳабиб Нурмагомедовнинг шахсан ўзи унга ўз футболкаларидан бирини ҳадя этди.\nТошкентга меҳмон бўлиб турган жангчилар Ўзбекистоннинг диққатга сазовор жойларида бўлишлари, Самарқанд, Бухоро ва Хивага ташриф буюришлари кутилмоқда.


«Аталанта»нинг бразилиялик ҳимоячиси Италия миллий жамоасига чақирилади\n«Аталанта» ҳимоячиси Рафаэл Толой Италия миллий жамоасига чақирилади, деб хабар беради Sky Sport Italia. Футболчида Бразилия ва Италия паспортлари бор.\n30 ёшли ҳимоячи Бразилияда туғилган ва U-20 жамоасида 19та ўйин ўтказган.\nТолой бу мавсумда «Аталанта» сафида 30та баҳсда майдонга тушиб, 2та гол урди. У Бергамо клубида 2015 йилдан бери ҳаракат қилади. Шунингдек, ҳимоячи фаолияти давомида «Рома», «Сан Паулу» ва «Гояс» жамоаларида ҳам ўйнаган.


30-07-2016 | 23:27\nZAMIN.UZ / Спорт / 30 Июл 2016 года4 425\nZamin.uz блоги бу йил ёзда ўз клубини алмаштирган футболчилар рамзий термаси билан таништиради.Дарвозабон. Войцех Щесни.Қаердан: Арсенал.Қаерга: Рома.Келишув: 16 млн. еврога сотиб олиш ҳуқуқи билан ижарага берилган.Ўтган мавсумда “канонирлар” нинг асосий дарвозабони ўзининг хатолари эвазига дарвозани Давид Оспинага бўшатиб беришга мажбур бўлган эди, Петр Чехнинг “Арсенал” га келиши билан эса Войцех ўтган ёзда “Рома” клубига ижара асосида ўйнаш учун ўтиб кетди. У “Римликлар” нинг асосий дарвозабонига айланди ва Спалеттини ўзига нисбатан ишонтирди. Натижада Лондонда заҳира ўриндиғида ўтиргандан кўра Римга қайтишга қарор қилди. Ўнг қанот ҳимоячиси. Дани Алвес.Қаердан: Барселона.Қаерга: Ювентус.Келишув: эркин агент.“Барселона” билан клублар миқёсидаги барча мусобақаларда ғолиб чиққан Алвес ўз карьерасида янги ўзгариш қилишга қарор қилди. Дани Алвеснинг Туринга келишининг асосий сабаби бўлган ўз коллекциялари сонини оширишни “Ювентус”да биринчи мавсумдаёқ уддалаши мумкин. Марказий ҳимоячи. Матс Хуммельс.Қаердан: Боруссия Д.Қаерга: Бавария.Келишув: 38 млн. еврога трансфер қилинган.“Боруссия” Дортмунд сардори Матс Хуммельс ўзи тарбияланган клубга қайтди, унинг Чемпионлар лигасини ютиш орзуси балки “Бавария” да тезроқ амалга ошиши мумкин. Шунингдек бутун оиласи унинг “Бавария” га ўтишини фаол қуллаб қувватлашди. Марказий ҳимоячи. Самюэль Умтити.Қаердан: Лион.Қаерга: Барселона.Келишув: 25 млн. еврога трансфер қилинган.“Барселона” ёш ва келажаги порлоқ франциялик ҳимоячи билан мўмай маблағ тўлаб шартнома имзолади. Умтити қариётган Маскерано ва Матьёларни ўрнига муносиб ўриндош бўла олади, унинг “Барселона” га ўтиши Евро-2016 финалчиси учун олдинга қадам ташлаш ҳисобланади. Чап қанот ҳимоячиси. Лукас Динь.Қаердан: ПСЖ.Қаерга: Барселона.Келишув: 16,5 млн. еврога трансфер қилинган.Лукас бутун мавсум давомида “Рома” да ўйнаш истагини билдириб келди (ижара асосида ўйнади), лекин “римликлар” унинг трансферини сотиб олишга шошилмади ва у кутилмаганда “Барселона” га ўтди. Адриано кетгандан кейин, Лукасга “Барселона” таркибидан муқим жой эгаллаши учун Альба билан курашишига тўғри келади. Бу Лукас учун анчагина мураккаб вазифа ҳисобланади. Таянч ярим ҳимоячи. Гранит Джака.Қаердан: Боруссия М.Қаерга: Арсенал.Келишув: 45 млн. еврога трансфер қилинган.Ниҳоят “Арсенал” таянч ярим ҳимоячига эга бўлди, бунинг оқибатида Венгер ҳужумкор ўйинчиларни таянч ярим ҳимоячи сифатида (Артета, Касорла ва бошқалар) эксперимент қилишни тўхтатди. Швейцария терма жамоаси ва “Боруссия” М лидери “Арсенал” нинг таянч зонасини ва жамоани сўзсиз кучайтиради. Таянч ярим ҳимоячи. Ренату Санчеш.Қаердан: Бенфика.Қаерга: Бавария.Келишув: 35 млн. еврога трансфер қилинган.“Бавария” Санчеш билан Евро 2016 гача шартнома тузишга эришди ва бу мюнхенликлар менежментининг ютуғи ҳисобланади. Португалиянинг ёш таланти терма жамоанинг Евро 2016 даги лидери ва ушбу мусобақанинг “Энг яхши ёш ўйинчи” си деб тан олинди. Европа чемпионатидан кейин Санчешнинг баҳоси жуда ошиб кетди, “Бавария” эса ўз вақтида “отни қамчилаб қолган” эди. Ҳужумкор ярим ҳимоячи. Генрих Мхитарян.Қаердан: Боруссия Д.Қаерга: Манчестер Юнайтед.Келишув: 42 млн. еврога трансфер қилинган.Охирги 2 йилдаги Бундеслиганинг энг яхши ассистенти, “Боруссия” Д нинг лидери ва мотори ҳужумни кучайтириш учун “Манчестер Юнайтед” га ўтди. Генрихда Англияда ўйнаши учун кўпгина ижобий сифатлари бор эди: ҳужумни якунлаш, аниқ тўп узатиш, универсаллик. Шу сабабли Моуриньо унга сарфланган маблағни омадли “инвестиция” қилди дейишимиз мумкин. Ўнг қанот ярим ҳимоячи. Халк.Қаердан: Зенит.Қаерга: Шанхай Теллэйс.Келишув: трансфер суммаси 56 млн. евро плюс 2 млн. евро бонус.“Зенит” лидери охирги йилда “пул ишлаш” учун Хитойга боришга қарор қилди. Бу Россия футболи тарихидаги энг қиммат трансфер бўлиб, у Халкни “Порту” клубидан сотиб олиш харажатларини бутунлай қоплади ҳамда буни “Зенит” менежментининг омадли ҳаракати дейиш мумкин. Чап қанот ярим ҳимоячиси. Садио Мане.Қаердан: Саутгемптон.Қаерга: Ливерпуль.Келишув: 41,2 млн. еврога трансфер қилинган.Клопп “Ливерпуль” ни ўз услубига мослаш учун трансфер ёрдамида қайта қуришни бошлади ва Клоппнинг ўйин услубига Мане жуда ҳам тўғри келади. Тезкор, жасур, бақувват ва тажовузкор ярим ҳимоячи “Ливерпуль” нинг ҳужумларига “ранг-баранглик” беради. Ҳужумчи. Гонсало Игуаин.Қаердан: Наполи.Қаерга: Ювентус.Келишув: 90 млн. еврога трансфер қилинган.Ёзги трансферлар ичида энг шов-шувлиси, Игуаиннинг “Наполи” дан чемпионлик учун курашдаги асосий рақобатчиси “Ювентус” га ўтиши бўлди. 90 млн. евро Италия футболи учун фантастик сумма бўлди. Гонсалонинг “Ювентус” билан Чемпионлар лигасида ғолиб чиқишга интилиши уни мазкур мусобақанинг фаворитларидан бирига айлантиради.\nЎқишни тавсия қиламиз Дани Алвес «Ювентус» жамоасига ўтаётганини тасдиқлади


Шавкат Мирзиёев амалдорларга маҳаллаларга кўчиб ўтишни таклиф қилди\n26-02-2021, 19:05 1 702\nДавлатимиз раҳбари Шавкат Мирзиёев айни вақтда йиғилиш ўтказмоқда. Бу ҳақда EVERYDAY.UZ мухбири хабар қилди.\nМаълум бўлишича, йиғилишда хотин-қизлар муаммоси, уларни ҳал қилиш чоралари муҳокама қилинмоқда. Президент йиғилишда маҳаллага кўчиб ўтган Наманган вилояти ҳокимини намуна қилиб кўрсатиб, бошқа амалдорларга шундай қилишни тавсия қилган.\nНаманган ҳокими маҳаллада яшаш учун кўчиб ўтгани кўпчиликка ёқмайди... Унинг олдига кунига 50 нафар аёл келмоқда. Бу уларнинг муаммолари йиллар давомида ўз ечимини топмаганидан далолат, – деди давлат раҳбари.\nПрезидент Фарғона ва Наманганда ўзи бориб кўрган маҳаллаларнинг аҳволини кўрганини айтиб, бу ҳолат президент сиёсатига хиёнат эканини таъкидлади. Мирзиёев йиғилишда вилоятлар ҳоким ва прокурорларига ўзини ўрнак қилиб кўрсатиб, «қуйидаги» муаммоларни тушуниш ҳамда вазифа ва топшириқларни «тўғрироқ» белгилаб олиш учун ҳеч бўлмаганда бир ойга маҳаллаларга яшаш учун кўчиб ўтишни таклиф қилди.\nШунингдек, Президент 6 ой ичида аёлларнинг муаммоларини ечиб бериш шартлигини айтди.\nМенга рақамлар керак эмас, масаланинг ечимини кўрсатинглар, халқни рози қилинглар, – деди Шавкат Мирзиёев.\nБобо 28 феврал 2021 17:16\nКнига 50айел.эркак йукми иахалада.Эркаклар россияда\nБобо 28 феврал 2021 15:33\nКантинеруйда кандисанер вайфай.жакузи.зато иахалада свет боор\nLee aika 27 феврал 2021 20:32\nРеалист 27 феврал 2021 08:58\nМен илгари хам ёзгандим «бизда,ҳар қандай яхши ният билан бошланган иш,тескари натижа беради» деб.\nМархамат,энди хокимлар хар-бир махаллада,ўзига уй қуришни бошлайди,сарой қилиб,\nбюджет хисобидан яъни халқ чўнтагидан.Коррупция учун янги дастурхон ёзилипти.Шуни ўрнига,хокимларни халқни ўзи сайлаш ва бўшатиш хуқуқи берилса,сих хам куймасди,кабоб хам.\nикром 26 феврал 2021 21:18\nИтларни лахим гушт б.н уриш дейилади бу.хокимлар срази давлат хисобидан хар махалага икки каватли уй куриб оладилар призент айти деб.бушаган сунг сотиб кетади.булар улининг кафаниданам курумол йиртиб коладилар.\nMer 26 феврал 2021 20:36\nКучиб утиши учун кетган харажатини узига яна 50 та аелни муаммоси хал буларди... Ортикча расход. Барибир кузбуямачилик.\nЎзбекистон янгиликлари » Сиёсат » Шавкат Мирзиёев амалдорларга маҳаллаларга кўчиб ўтишни таклиф қилди